Ҳиндистон АҚШнинг санкция қўллаш таҳдидига жавоб берди\nРоссия ва Ҳиндистон С-400 мажмуаларини етказиб бериш бўйича шартномани имзолашди.\nТОШКЕНТ, 8 окт - Sputnik. Ҳиндистон ҳукумати Россиядан С-400 сотиб олиниши ортидан мамлакатга нисбатан АҚШ санкция қўллаши мумкинлигини тушуниб турибти. Бу ҳақда Ҳиндистон армияси штаби раҳбари, генерал Рават Бипин маълум қилди.\nҲиндистон Россияга ҳарбий МиГ-21 самолётларини совға қилади\n“Бироқ биз мустақил сиёсат юритамиз”, - деб алоҳида таъкидлади армия раҳбари.\nГенерал сўзларига кўра, Россияга Нью-Дели ва Вашингтон ўртасида алоқалар мустаҳкамланишидан “безовта бўлиш керак эмас”.\n“Санкцияларни муҳокама қилаётган пайтда, келгусида Америка томонидан қийинчиликлар бўлишига қарамасдан, Владимир Путин ва Нарендра Моди С-400 мажмуаларни сотиб олиш бўйича шартномани имзолашмоқда”, - деб қўшимча қилди генерал.\nРоссия ва Ҳиндистон алоқалари\nЖума куни Россия ва Ҳиндистон С-400 мажмуаларини етказиб бериш бўйича 5,43 миллард долларлик шартномани имзолашди. Ҳиндистон Хитой ва Туркиядан сўнг “Триум” зенит мажмуаларини сотиб олган учинчи мамлакат ҳисобланади.\nАҚШ Ҳиндистоннинг режаларидан ташвишланиб, санкциялар киритилишини истисно қилмаганди.\nРоссия ва Ҳиндистон – ҳарбий-техника соҳасида йирик шерик бўлган мамлакатлардир: Ҳиндистон армияси ҳарбий техникасининг 70 фоизи Россиядан ишлаб чиқарилган. Россия ҳар йилиш Ҳиндистонга миллиард долларлик техника ва қурол яроғ етказиб берилади.\nЙигитнинг ижтимоий тармоқлардаги саҳифасида 3 мингдан ортиқ кузатувчиси бўлган ва у ЛГБТ-ҳамжамияти аъзоси саналган\nТОШКЕНТ, 4 дек - Sputnik. Тожикистонлик Егор Громов ники остида машҳур бўлган TikTok-блогер Санкт-Петербурда бўғиб кетилган ҳолатда топилди. Бу ҳақда Невские новости нашри хабар бермоқда.\nЛГБТ-ҳамжамияти аъзоси бўлган 22 яшар йигитчанинг шахсий ҳаётини 3 мингдан зиёд кузатувчилар кузатиб боришган. Иккинчи август куни тонг саҳар унинг жонсиз танаси Санкт-Петербургдаги Маршал Казаков кўчасидаги кўп қаватли уй хонадонида топилган.\nСоат 12да полицияга 45 яшар эркакдан хабар келиб тушган, у ўз хонадонида танишининг жасадини аниқлаганини айтган.\nЭркак томонидан берилган манзил бўйича ҳуқуқни муҳофаза қилиш вакиллари етиб келишгач, ёш блогер ўлимида қотиллик аломатларини кўришган. Йигитнинг бутун юзи қонталаш бўлган, бўйнида эса бўғилганлигидан далолат берувчи излар аниқланган.\nЭкспертлар таъкидига кўра, Громов асфиксиядан ўлган.\nЕгор Громов – бу йигитнинг ижтимоий тармоқлардаги ники. Унинг ўзи асли тожикистонлик бўлиб, машҳурликка эришиш учун исмини ўзгартирган. Ўзининг TikTokида ёш йигит қўшиқ кулаши, рақс тушиши акс этган видеоларни жойлаб борган.\nНатижада хонадон эгаси - полицияга мурожаат этган эркакнинг ўзи жиноятни содир этганликда гумонланиб қўлга олинган. Ҳозирча жиноий иш қўзғатилмаган. Терговчилар ўлим сабаблари ва реал ҳолатни аниқлаш учун текширув ишларини олиб боришмоқда.


Ҳунарли йигит | www.ziyouz.uz\nБош саҳифа Ўзбек халқ оғзаки ижодиЎзбек халқ эртаклариҲунарли йигит\nБир бор экан, бир йўқ экан, қадим замонда бир шаҳарда бир чол билан кампир бор экан. Уларнинг Маматбой деган битта-ю битта ўғли бор экан.\nКампирнинг ота мерос бир ҳовлиси бор экан. Чол-кампир бу ҳовлини уч юз тиллага сотишибди ва маслаҳатлашиб ўғлини савдо ишига ўргатмоқчи бўлишибди.\nЧол ўғлини чақириб:\n— Болам, биз энди қариб, куч-қувватдан қолдик. Сен мана бу юз тиллани олиб, савдогарчилик қилгин, — дебди.\nБола юз тиллани белига тугиб, йўрға эшакни миниб: «Ҳайё-ҳай», деб сафарга жўнабди.\nЮриб-юриб бир шаҳарга етибди. Қараса, бозорга яқин бир жойда одамлар тўпланишиб турган эмиш, тўда яқинига бориб одамларнинг биридан: «Нима гап?» деб сўраса, у одам:\n— Бу ер илм берадиган жой. Кимки юз тилла тўласа, бир йил ичида илм ўрганиб чиқади, — дебди.\nБизнинг Маматбой ҳам илм ўрганишни ҳавас қилиб юрар экан. Бу гапни эшитгач: «Савдо ишидан нима фойда, ёшликда илм ўрганиб олиш керак» деб, юз тиллани тўлабди. Ҳавас билан астойдил ўқий бошлабди. Орадан бир йил ҳам ўтибди. Маматбой, зеҳни баландлик қилиб, домласидан ҳам ўзиб кетибди.\nЭнди уйига қайтмоқчи бўлибди. Аммо ҳеч нарсаси қолмаган, қўйингчи, эшагини ҳам сотиб юборган экан. Нима қилишини билмай ҳайрон бўлиб турганида, домланинг раҳми келиб унга бир эшак берибди. Бир ярим ой деганда Маматбой уйига келибди. Кўпдан бери кутиб ўтирган ота-онаси ўғлини кўриб жуда қувонибди. Ҳол-аҳвол сўрагандан кейин, кампир:\n— Болам, юкинг орқада келяптими? — деб сўрабди. Бола индамабди. Бир фурсат ётиб, дамини олгандан кейин ота-онасига:\n— Хафа бўлмасангизлар бир гап айтаман, — дебди. Улар-. — Майли, айт, болам, — дейишибди.\nШунда бола ўз бошидан кечирган ҳамма ҳодисаларни айтиб берибди. Чол-кампир бир оз ранжибди.\nОрадан бир ҳафта ўтибди. Улар ўзларича маслаҳатни, бир жойга қўйиб, болага яна юз тилла берибдилар. Аммо бошқа нарсага сарф қилмагин, деб тайинлаб уни савдога жўнатибдилар. Бола чўл-биёбонлар, тоғ-тошлар ошиб, ахири бир шаҳарга етибди. Қараса, бир жойда одамлар тўпланишиб турган эмиш. Бола суриштирибди. Улардан бири: «Бу ер чолғу ўргатадиган жой, кимки юз тилла тўласа, бир йилда ажойиб созанда бўлиб чиқади», дебди.\nБола ўйлаб туриб: «Ота-онам уришса уришар; илм ўргандим, энди буни ҳам ўрганиб қўяй», деб юз тилла тўлаб мактабга кирибди. Орадан бир йил ўтибди. Боланинг зеҳни ўткир экан, сал фурсатда устозидан ҳам ўзиб кетибди.\nУстози боланинг жуда уқувли бўлгани, аммо кетишга ҳеч пимаси қолмаганидан бир той билан йўлга керакли озиқ-овқат бериб, уни жўнатибди. Бола уч ҳафта деганда уйига етиб келибди. Бир йилдан бери кўз тутиб, зориқиб ўтирган ота-она ўғлини кўриб жуда севинишибди. Кампир боласидан ҳол-аҳвол сўраб бўлиб:\n— Болам, юкинг кейинда келяптими? — деб сўрабди. Бола нафасини ростлаб олгандан кейин, воқеани айтиб бсрибди. Буни эшитган чол билан кампир хафа бўлишибди, болани қаттиқ койишибди.\nЎн кундан кейин чол билан кампир иккиси маслаҳат қилишибди. Отаси ўғлини чақириб:\n— Болам, бисотимизда атиги уч юз тилла бор эди, икки юз тиллани сарф қилиб келдинг, энди бор-йўғи юз тиллагина пулимиз қолди, шуни эҳтиёт қилиб, ҳар нарсага сарф қилмасдан, арзон моллардан олиб кел, жон болам! — деб яна савдога жўнатибди. Бола ота-онаси билан хайрлашиб, номаълум шаҳарга жўнаб кетибди. Юра-юра бир жойга етибди. Тойи ҳуркиб кетиб, одамлар тўпланиб турган жойга бориб тўхтабди. Бола одамлардан: «Нега тўпланиб турибсизлар?» деб сўраса, улардан бири: «Бу ерда шахмат ўйини ўргатилади. Кимки юз тилла тўласа, шахмат ўрганади», дебди. Маматбой ўйлаб туриб: «Юз тилла бериб илм ўргандим, юз тилла бериб чолғувчи бўлдим, энди яна юз тилладан қочиб буни ўрганмай қолайми? Кел, таваккал, буни ҳам ўрганиб олай», деб аҳд қилибди ва қўлидаги юз тиллани тўлаб, шахмат ўйнашга киришибди. Бир йилда шахмат ўйинини жуда яхши ўрганиб, кейин юртига қайтибди. Кўп йўл юриб, уйига етибди. Ота-онаси боласяни соғиниб кўз тутиб ўтирган экан, у билан кўришиб бўлиб:\n— Болам, юкинг қани, орқада келяптими? — деб эшикка чиқиб қараса, яна ҳеч нима йўқ эмиш. Яна ҳайрон бўлишибди. Бола бу сафар шахмат ўйинини ўрганганини айтиб берибди.\nЧол билан кампир илгаригидан ҳам баттарроқ хафа бўлишибди. Ночорликдан Маматни бир бойга хизматкор қилиб беришибди. Маматбой жудаям серғайрат, чаққон бола экан, уч кун ўтмасданоқ, бойнинг хизматкорлари орасида танилиб қолибди. Бой ҳам унинг чаққон, ишбилармонлигига қойил қолибди.\nКунлардан бир куни бой узоқ бир шаҳардан бир неча минг йилқи ва қўйларни олиб келаётган экан, дашт-биёбонларда бир қанча кўп юришгандан кейин йилқи-қўйлари чўллаб қолибди. Қидириб-қидириб бир қудуқ топишибди. Қудуқ жуда эски экан. Бой «Ким тушади?» деб сўраса, хизматкорлари чурқ этмабди. Ахири Маматбой: «Бу ишни мен бажараман», деб белига арқон боғлаб, қудуққа туша бошлабди. Қудуқ жуда чуқур экан, тушиб кетаверибди. Ахири оёғи қудуқ тагига тегибди. Қараса, қудуқ таги кенг, ҳамма ер қоронғи, зулмат, куп-қуруқ, сув деган нарса йўқ эмиш. Белидан арқонни ечиб, нарироққа бориб қараса, битта хум турганмиш ва ундан ҳадеб тилла қайнаб чиқаётган эмиш. Бола олиб тушган челагини дарҳол тиллага тўлатиб юқорига узатибди. Бўшаган челак қайтиб тушибди. Шундай қилиб хумдаги тиллани тамом қилибди, кейин арқонга чирмашиб юқори чиқа бошлабди. Шу топда бой: «Болани ҳозир тортиб олсам, у хойнахой тилланинг камида ярмига шерик бўлади. Ундан кўра, бола шу қудуқда ўлиб кетгани яхши», деб арқонни шартта қирқиб юборибди. Бой ҳамма тиллани олиб, йўлга равона бўлибди. Энди гапни боладан эшитинг:\nМаматбой кўзини очса, ўзини қудуқда кўрибди. «Аттанг, бой яхшиликка ёмонлик қилди. Ажалим шу ерда экан-да», деб жуда хафа бўлиб ичкарироққа юрибди. Атрофига назар солса, бир ёқда бир эшик кўринибди, эшикдан кириб қараса, ичкариси жуда яхши безатилган бир уй эмиш. Бу уй бир девники экан, унда ўша дев ётган экан. Уйнинг шипида бир қанча чолғу асбоблари осиғлиқ эмиш. йигит девордан бир ғижжакни олиб чала бошлабди. Дев етти йилдан буён касал бўлиб, ҳушсиз ётган экан, ғижжак товушини эшитиб, ўзига келибди. Етти кун деганда тузалиб турибди ва:\n— Э бола, сен кимсан? Менга кўп яхшилик қилдинг. Тила тилагингни! — дебди.\nБола қўрқиб кетиб, дарҳол девга салом берибди. Дев алик олиб, унинг бу ерга қандай келганини сўрабди. Бола девга бошидан кечирганларини айтиб берибди. Болага девнинг раҳми келиб:\n— Сен мени ўлимдан олиб қолдинг, — дебди. Бола олдин девнинг тилласини қудуқдан чиқариб юборганини ва шу сабабли гуноҳини кечиришини сўрабди. Дев унинг гуноҳини кечирибди. Сўнгра Маматбой:\n— Мени ёруғ дунёга олиб чиқиб қўйсанг бас, — дебди. Дев уни елкасига миндириб, бир зумда очиқ ҳавога чиқариб қўйибди- Маматбой дев билан хайрлашиб, йўлга равона бўлибди.\nМаматбой тез-тез юриб бойга етиб олибди ва билмас киши бўлиб, яна илгаригидек бойнинг хизматини қилаверибди. Буни кўрган бойнинг эси чиқиб кетибди. У ҳам қўрққандан ноилож ўзини билмасликка солиб юраверибди-ю, болани йўқ қилиш пайига тушибди.\nБой хотинига қуйидагича хат ёзибди:\n«Мендан сизларга кўпдан-кўп салом. Яқинда бориб қоламан. Жон хотин, мен боргунча шу хатни олиб борган болани ўлдириб юбор. Сабабини борганимда айтаман».\nХатни тахлаб, муҳрини босиб: «Энди буни ким уйга етказади?» деса, ҳеч ким индамабди, чунки бой олдинроқ бошқа хизматкорлари билан тил бириктириб қўйган экан.\nХатни охири Маматбой олиб кетибди. Юра-юра бир ерга етганида ўйлабди: «Э, мен қанча овора бўлиб илм ўрганган эдим, бунинг дуойи саломини бир ўқиб кўрмайманми?» деб хатни очиб қараса, гап ҳалигидай.\nХатни дарров йиртиб ташлабди-да, ўрнига қуйидаги хатни ёзибди:\nДуойи саломдан сўнг андоғ маълум ва равшан бўлсинким, мен бу ўлкада эсон-омон юрибман. Насибам бўлса, яқинда бориб қоламан. Ушбу юборган хизматкор бола Маматбой жуда эпчил экан, барака топсин, мен буюрган энг муҳим ишларни якка ўзи муҳайё қилди. Давлатимизнинг ортишига сабабчи бўлди. Маматбойни яхшилаб кутиб ол, дарҳол катта қизимизни шунга тўй қилиб бер, токи мен борганимда куёв бўлиб кутиб олсин».\nМаматбой хатни ўхшатиб ёзибди ва хат охирига бой номидан имзо чекибди. Маматбой бир ҳафтада етиб келиб, хатни бойнинг хотинига берибди. Хотин хатни ўқиб: «Ўзлари айтибдилар, тўй қилмаса бўлмас экан», деб эртасигаёқ тўй-томоша қилиб, катта қизини Маматбойга берибди. Бир неча кун деганда, бой ҳам етиб келибди. Эшикдан уни қизи билан куёви яхшилаб кутиб олишибди. Бойнинг жони ҳиқилдоғига келибди-ю, аммо сир бой бермапти, ўзини зўрға тутиб юрибди. Йигит ҳам билмас киши бўлиб, қайнатасининг ҳурматини бажо келтириб юраверибди. Орадан бир неча кун ўтгандан кейин бой хотинини чақириб:\n— Сен нима иш қилиб қўйдинг? — деб уни койибди. Хотини:\n— Ўзингиз айтибсиз-ку! — деб хатни кўрсатган экан, бой:\n— Бу мен ёзган хат эмас, оббо қурғур-эй, мендан ҳам уста экан, — деб қойил қолибди. Лекин Маматбойни йўқ қилишни кеча-ю кундуз ўйлаб юраверибди.\nКунларнинг бирида йигитнинг эсига ота-онаси тушиб: «Хотиним билан бир бориб келай», деб бойдан ижозат сўрабди. Юриб-юриб бир катта шаҳарга келибдилар. Маматбой ўша шаҳар подшосининг саройи ёнидан ўта туриб, дарвозага кўзи тушибди, дарвоза тепасига осилган бир неча одамни кўрибди. Суриштирса, подшонинг бир гўзал қизи бор экан. У шахматга жуда уста экан. «Кимки ўйинда мени ютиб чиқса, ўшанга тегаман», деб шарт қўйган экан. Ҳалигилар шахмат ўйинида ютқазган кишиларнинг таналари экан.\nМаматбой ўйлаб туриб: «Икки ҳунарим мени икки марта ўлимдан олиб қолди, учинчиси ҳам бекор кетмас. Кел, таваккал, шу ўйинни ҳам ўйнаб кўрай», деб, шоҳ қизи ёнига борибди. Қиз уни менсимагандек бўлиб қабул қилибди.\nЎйин бошланибди. Қиз ҳам, йигит ҳам бир-биридан сира қолишмабди. Уч кун деганда қиз ютқазибди. Қиз билан отаси Маматбойнинг шахматга усталигига қойил қолишибди. Подшо йигитга қизини бермоқчи бўлган экан, йигит унамабди. Ота-онасини шаҳарга олдириб келиб, камбағал, бева-бечора, етим-есирларга мурувват қилиб турибди.\nМаматбойнинг қайнатаси кунлардан бир кун Маматбойга арзга келибди. Лекин куёвини танимабди. Куёв қайнатасининг арзини обдан эшитиб бўлиб, кейин бойнинг бутун қилган ишларини ўзига айтиб берибди. Бой жуда ёмон аҳволга тушиб, йигитнинг оёғига йиқилиб, ўз қилмишларига тавба қилибди.\nШундай қилиб Маматбой мурод-мақсадига етибди.\n← Аввалги Аввалги Туҳмат\nКейинги → Кейинги: Наврўз қароқчи


Рақобатни деб, ўзлигимизни йўқотмайлик! – Jurnalist\nR S2019-12-06T12:44:44+00:006 Dekabr, 2019|Умумий янгиликлар|\nБугун кундалик ҳаётимизни замонавий технологияларсиз, радио, техника, компьютер, айниқса, зангори экрансиз тасаввур қилиб бўлмайди. Телевизорлар ҳаётимизнинг ажралмас бўлагига айланиб қолган, десак асло муболаға бўлмас. Бўш вақтимизни мароқли ўтказиш мақсадида, зерикмаслик, маданий ҳордиқ чиқариш учун телевизор томоша қиламиз. Юртимизда Ўзбекистон миллий телерадиокомпаниясининг турли каналлари фаолият юритади. Шу билан бирга хусусий телеканаллар ҳам. Уларнинг кўпайгани яхши, албатта. Рақобат бор жойда ўсиш, юксалиш бўлади. Аммо…\nАвваламбор, телеканалларимизда намойиш этилаётган қўшиқлар, кўрсатувларга жиддий эътибор қаратиш керак. Маъно-мантиғи йўқ қўшиқлар, очиқ-сочиқ кийинган клиплардаги қизлар, бачканалашиб бораётган кўрсатувлар кундан-кунга кўпайиб бормоқда. Масъул шахслар нега бефарқ қарашмоқда? Ахир, у миллатимизнинг зангори экрандаги акси эмасми?\nКўплаб телеканалларимиз томошабинлар сонини кўпайтириш мақсадида профессионал журналистлар ўрнига таниқли хонанда, актёр ва актрисалардан бошловчи ўрнида фойдаланмоқда. Халқимизда «Чумчуқ сўйса ҳам, қассоб сўйсин» деган ажойиб нақл бор. Ҳар ким ўз ишини қилгани яхши эмасми? Ватанимизда ҳар йили кучга, шижоатга тўла, юзга яқин журналистлар, не-не орзу-умидлар билан олийгоҳни тамомлайди. Ўз касбининг профессионал мутахассислари санъаткорлардан анчагина юқори даражада фаолият юритиши шубҳасиз. Чунки улар соҳанинг мутахассиси. Санъаткор кўрсатув ёки мақоланинг асл мазмун-моҳиятини тушунса-да, уни томошабинга, муштарийга қандай етказиш йўлларининг тартиб-қоидаларини билмайди. Бу ҳеч кимга сир эмас.\nЎзбек тили сўзга жуда бой, жаҳондаги 40 та энг мукаммал саналган тиллардан бири ҳисобланади. Шунга қарамай, айни вақтда телеканалларимизда кўплаб ўзбек тилидаги кўрсатувларнинг номи хорижий тилларда номланади. Масалан, «Рестарт», «Мтв Невс», «Скетч шоу», «Дайжес», «Тҳе Ковер Уп» ва яна бир қанча «Партй» ва ҳоказолар. Қизиғи шундаки, кўрсатувларнинг фақатгина номи хорижий тилда. Буни қандай изоҳлаш мумкин? Кўрсатувларимизга ўзбек тилида ном топилмагани учун, хорижий тилга мурожаат қилинганми? Ёки бу унинг такрорланмас хусусиятини билдирадими? Яна санъаткорлар олиб бораётган кўрсатувларида шевага хос сўзлардан фойдаланади. Умуман, журналистиканинг қайси қонун-қоидасида шевага хос сўзлардан фойдаланишга изн берилган? Бу соф ўзбек адабий тилига бўлган ҳақорат эмасми? Ахир, бола онгига энг кучли ва биринчи таъсир кўрсатадиган ОАВ бу телевидение-ку!\nБугун телевидениемиз тез ривожланмоқда, аммо хориж ҳаётига тақлид, бачканалик, совун кўпигидек ёрилиб кетадиган муваффақият билан эмас, том маънода ҳалол рақобат, кучли билим, салоҳиятимиз билан юксалишимиз лозим. Буюк миллатимизнинг буюк тарихини келажак авлодларга бутунлигича топширишимизда телевидениенинг ўрни, аҳамияти беқиёс. Ҳеч қачон ўзимизни, ўзлигимизни, ўзбеклигимизни унутмайлик!


ОАВ: Microsoft 3D графикани қўллаб-қувватловчи Paint дастурини тақдим этади\n17:02 / 08.10.2016\nMicrosoft компанияси Paint график редакторининг янги авлодини намойиш этиши мумкин. Твиттер фойдаланувчиси WalkingCat унинг тақдимотига бағишланган видеороликни қўлга киритган, дея хабар қилмоқда The Verge.\nMicrosoft дастурни тўлиқ редизайн қилганидан ташқари, 3D графикаларини чизиш имкониятини ҳам тақдим этади. Бу шуни англатадики, чизилган ёки ўрнатилган обьектларни нафақат вертикал ва горизонтал ҳолатда, балки чуқурлиги бўйича ҳам жойлаш мумкин бўлади.\nРедакторнинг янгиланган версияси Paint Preview номини олиши айтилмоқда. Янги Paint шунингдек, планшет компьюьтерларда ишлашга мослаштирилган. Microsoft компанияси бу борада ўзининг Surface Pro планшетини таклиф эта олади. Ҳозирча, компания расман мазкур иловасини тақдим этганича йўқ.\nШу йилнинг май ойида Microsoft компанияси Paint дастурини тўлиқ янгилаши ҳақида илк бор маълум бўлган эди.\nPaint Microsoft дастур 3D графика\nЖом қишлоғи «Обод қишлоқ» дастури доирасида ободонлаштирилади


Диний адабиёт New\nЖаҳон адабиёти New\nКитоб аксессуарлари New\nPlayStation учун ўйинлар New\nОператив хотира New\nОфис жиҳозлари New\nПринтерлар ва КФМлар учун мосламалар New\nСтол усти компьютерлари New\nТугмали телефонлар New\nСендвич тайёрлагичлар New\nОшхона гаджетлари New\nЎйин креслолари New\nБолалар учун кийим New\nМода ва аксессуарлар New\n1. Зарур сифатдаги Товарлар:\n1.1. Сотиб олувчи харид кунидан бошлаб ўн кун ичида сифат талабларига жавоб берадиган озиқ-овқат маҳсулотларига тегишли бўлмаган товарни сотиб олинган жойдан айнан сотувчидаги ўхшаш товарга алмаштириш, бундай товар бўлмаганда, пул компенсациясини олиш ҳуқуқига эга.\n1.2 Товарни алмаштириш ёки қайтариш ҳақида Сотиб олувчининг талаблари қуйидаги ҳолатларда қондирилади:\n- товар истеъмол қилинмаган бўлса;\n- унинг товар кўриниши, истеъмол хусусиятлари, тамғаси, ёрлиқлари сақланган бўлса;\n- кўрсатилган товарни харид факти ва шартларини тасдиқловчи ҳужжат (товар ёки касса чеки) мавжуд бўлса.\n1.3 Ўзбекистон Республикаси Вазирлар Маҳкамаси 13.02.2003 йилдаги 75-сонли Қарори билан тасдиқланган Ўзбекистон Республикаси чакана савдо Қоидалари 1-Иловасида келтириб зтилган қуйидаги товарлар қайтарилмайди (қайтиб олинмайди):\n1.4. Товарни қайтариш сотувчининг «Етказиш хизмати» орқали амалга оширилиб, бунинг учун қуйидагилар талаб этилади:\n- интернет-дўконнинг «Контактлар»да кўрсатилган телефонларига қўнғироқ қилиш;\n- «Қайтариш аризаси»ни чоп этиш ва тўлдириш;\n- аризага буюртманинг касса ёки Товар чекини илова қилиш.\n2. Зарур сифатга эга бўлмаган Товарлар:\n2.1. Камчилиги бор товар унинг камчилиги кафолат муддати ёки товарнинг яроқлилик муддати ичида ёки муддат белгиланмаган товар бўйича олти ой ичида аниқланган ҳолатда Сотиб олувчи қуйидагиларни талаб қилиш ҳуқуқига эга:\n- товар камчилининг бепул тузатилиши ёки Сотиб олувчи ва учинчи тараф томонидан камчиликларни бартараф қилиш учун кетган харажатларни қоплаш;\n- харид нархининг мос равишда камайтирилиши;\nИстеъмолчининг талаблари касса ёки товар чеки тақдим этилганда, кафолат муддатлари ўрнатилган товарлар бўйича эса расмийлаштирилган техник паспорт ёки бошқа унинг ўрнини босувчи ҳужжат тақдим қилинган тақдирда кўриб чиқилади.\n2.2 Лозим сифатда бўлмаган товарларни қайтариш жараёни қуйидагича амалга оширилади:\n- Сотиб олувчи томонидан қайтариладиган товар айнан қайси камчиликка эга эканлиги кўрсатилиши керак бўлган Товарни қайтариш аризасини бериш орқали;\n- Ариза қабул қилингач, Товар унинг камчиликларини пайдо бўлиш сабабларини аниқлаш учун Товарнинг маълум тури техник текширувини амалга оширишга масъул сервис хизматлари кўрсатиш бўйича техник хизмат кўрсатиш текширувига юборилади.\n- Сервис хизматлари кўрсатиш бўйича ваколатли техник хизмат кўрсатиш текшируви натижаларига кўра Товарнинг камчиликлари сабаблари ҳақида хулоса тузилади.\n- Кафолат муддати вақтида Товар камчиликларига завод браки (нуқсон) сабаблиги аниқланса, товар алмаштирилади, камчиликни техник бартараф қилиш имконияти мавжуд бўлса, камчилик бепул тўғрилаб берилади.\n2.3 Камчиликли товарларни алмаштириш тартиби:\n- 7 кун ичида (завод бракининг аниқ белгилари бўлса)\n- 20 кун ичида (қўшимча текширувга зарурият бўлса)\n- 1 ой ичида (шунга ўхшаш товар мавжуд бўлмаганда)\n2 ой ичида (олис ҳудудга етказиб беришда).\n2.4 Товар камчиликларини бартараф қилиш тартиби:\n- 20 кун давомида (сервис хизматлари кўрсатиш бўйича техник хизмат томонидан тўлиқ текширувдан кейин).\n2.5 Кафолат муддати тугагач, шикоятлар ишлаб чиқарувчига хизмат кўрсатиш муддати давомида тақдим этилади.


Туркманистон Россия иштирокисиз Европага газ сотмоқчи\nТуркманистон Россияни четлаб, Европага тўғридан-тўғри газ сотиш ғоясига ижобий қарайди. Бу ҳақда Европа Иттифоқи раҳбарларидан бири Андрис Пиебалгс маълум қилди.\nАшхободда Туркманистон президенти Қурбонқули Бердимуҳаммедов билан учрашган Андрис Пиебалгс мамлакат газ соҳаси сармояларга очиқ эканини таъкидлади.\nЕИ Россия газига қарамликни камайтириш мақсадида Туркманистонни Каспий денгизи остидан газ қувури ўтказиш лойиҳасига кўндиришга ҳаракат қилмоқда.\nЕвропа расмийларининг билдиришича, бу лойиҳа амалга ошса, Туркманистон Россияни четлаб Европага ўз газини янада қимматроқ нархда сотиши мумкин бўлади.


Шавкат Мирзиёев ЕОИИ ҳақида: «Депутат ва...\n24.01.2020 12:48 0 1550\nОлий Мажлисга мурожаатномаси давомида президент Шавкат Мирзиёев халқаро интеграция, Евроосиё иқтисодий иттифоқи, ЖСТ ва Европа иттифоқи билан ҳамкорликлар ҳақида гапирди.\nПрезидент сўзларига кўра, иқтисодиёт ривожида транзит савдо муҳим эканини таъкидлади.\n«Биз 20 йил чегараларни ёпиб яшадик. Натижада транзит савдо йўллари, фойдалари бошқаларга ўтиб кетди. Энди тизимни қайтадан йўлга қўйиш керак» деди давлат раҳбари.\nШавкат Мирзиёев шунингдек, мунозараларга сабаб бўлаётган Евроосиё иқтисодий иттифоқи масаласига ҳам тўхталиб ўтди.\n«Бу масалани бир йилдан бери ўрганяпмиз. Бу масалани энг аввало халқимизнинг манфаатлари, уларнинг орзу-истакларига таяниб ҳал қиламиз. Депутатлар ва сенаторлар ушбу масалани атрофлича ўрганиб, хулосалар беришни ўз зиммаларига олишлари лозим. Депутатлар қўлига қалам олиб масаланинг ижобий ва салбий томонларини ўргансин. Уларни айтгани бўлади. Маъқул деса — маъқул, номаъқул деса — номаъқул бўлади. Лекин мен айтганм масаларни ҳам инобатга олинглар» — деди Ўзбекистон раҳбари.\nСиёсат 17/02, 22:27


Савол-жавоб-ЎзМУ - Ўзбекистон миллий университети\nСавол: Кириш тест синовлари қачон ўтказилади?\nЖавоб: Тест синовлари карантин чекловлари тугагандан сўнг 1-августдан бошланиши белгиланмоқда. Карантин чекловлари давом этган тақдирда тест синовларини ўтказиш муддатларига ўзгартириш киритилиши мумкин.\nСавол: Жорий йилда рўйхатдан ўтиш жараёни қандай бўлади?\nЖавоб: Рўйхатдан ўтиш Давлат хизматлари марказлари, Ягона интерактив давлат хизматлари портали ҳамда жорий йилдан бошлаб ишга туширилган Давлат тест марказининг расмий веб-сайти орқали онлайн тартибда амалга оширилади.\nAбитурийентга Давлат тест марказининг расмий abitur.dtm.uz сайти орқали уйидан чиқмаган ҳолда мобил телефон иловаси ёки компютер ёрдамида рўйхатдан ўтиш имконияти яратилди.\nСавол: 2020-йил қабулида она тили ва адабиёт фани бўйича тест топшириқларида қандай янгиликлар жорий этилади?\nЖавоб: Она тили ва адабиёт (ўзбек тили ва адабиёти, рус тили ва адабиёти, қорақалпоқ тили ва адабиёти) фанидан мустақил ўқиш учун тавсия қилинган бадиий асарлардан тест топшириқлари сони кўпаяди. Матнли тест топшириқлари тузилмоқда.\nМатн таркибидаги сўзларнинг тўғри қўлланганлиги, гапларнинг тўғри шакллантирилганлигини аниқлаш, матндаги сўзларнинг маъносини топиш ва матннинг асосий мазмунини тушунишга ёрдам берувчи тест топшириқлари шакллантирилади.\nСавол: Тест синовлари натижаларини эълон қилиш, унинг манбаларида ўзгаришлар борми?\nЖавоб: Ўзгаришлар йўқ. Натижалар тест синовлари ўтказилган куннинг эртасига Давлат тест марказининг расмий www.dtm.uz веб-сайтида эълон қилинади.\nНатижаларни абитуриент ўзининг шахсий кабинети орқали билиши мумкин.\nСавол: Бешта таълим йўналишини танлашда таълим шакллари ва таълим тилларини ҳар хил танласа бўладими?\nЖавоб: Таълим йўналишлари бир хил таълим шакли доирасида ва бир хил таълим тили доирасида танланиши шарт.\nСавол: Aбитуриентларга тест синови топшириладиган умумтаълим фанлари доирасида қандай ёрдам берилиши кўзда тутилмоқда?\nЖавоб: Тарих, география, кимё, биология, она тили ва адабиёт, инглиз тили, немис тили, француз тили, физика, математика фанларидан расмли, харитали, жадвалли тест топшириқлари сони оширилади. Энг осон (1-қийинлик даражасидаги) саволлар сони 6 тадан ўртача 9-10 тагача кўпайтирилади. Бу қийин (3-қийинлик даражасидаги) саволларни қисқартириш эвазига амалга оширилади. Физика фанидан “Доимий физик катталиклар жадвали” тузилди ва у тест топшириш жараёнида абитуриентга тақдим этилади. Кимё, биология фанларидан назарий ва лаборатория ишларига оид тест топшириқлари сони кўпайтирилади.\nОна тили ва адабиёт фанидан ўқишга тавсия этилган бадиий адабиётлар сони оширилди. Улардан тузиладиган тест топшириқлари бадиий адабиётлардан дарсликларда келтирилган парчалардан эмас, балки тўлиқ асарлардан шакллантирилади.\nСавол: Давлат тест марказида чет тилларидан бошқа умумтаълим фанларидан баҳолашнинг миллий тест тизими жорий қилиниши керак эди. Улар йўлга қўйилдими?\nЖавоб: Она тили (ўзбек, рус, қорақалпоқ) ва математика фанларидан баҳолашнинг миллий тест тизимини яратиш ишлари жорий йилнинг охирига бориб тугайди ва улардан миллий сертификат бериш йўлга қўйилади. Кейинги йиллардан бошлаб қолган фанлардан босқичма-босқич жорий этилади.\nСавол: Нималарга асосан тест топшириқларининг 3та қийинлик даражаси дейилади? Уларнинг фарқлари ва тест синовида ишлатиш миқдори қандай?\nЖавоб: Тест топшириғи учта қийинлик даражаси асосида тузилади:\n1-қийинлик даража – абитуриентнинг хотирлаш қобилиятини аниқловчи, фанга оид у қадар мураккаб бўлмаган бир неча атама, ҳодиса, қоида ёки қонуниятни билишни талаб қилувчи даража;\n2-қийинлик даража – абитуриентдан таҳлил қила олиш ва мантиқий фикрлашни, фанга оид икки-уч атама, ҳодиса, қоида ёки қонуниятни бир вақтда қўллай билишни талаб қилувчи даража;\n3-қийинлик даража – абитуриентнинг тўғри жавобни топиш учун зарур бўлган уч ва ундан ортиқ атама, ҳодиса, қоида ва қонуниятларни бир-бирига боғлаб ишлата олиш қобилиятини, шунингдек, мантиқий фикрлашни талаб қилувчи даража.\nУмумтаълим фанларининг хусусиятларидан келиб чиққан ҳолда ҳар бир вариантнинг тест топшириқлари таркибида 1-қийинлик даражадаги тест топшириқлари ўртача 30-40%, 2-қийинлик даражадаги тест топшириқлари ўртача 50-60%, 3-қийинлик даражадаги тест топшириқлари ўртача 15-25% дан иборат бўлади.\nСавол: Ҳарбий тавсияномалардан бу йил ҳам фойдаланса бўладими?\nЖавоб: Тавсияномалар улар берилган санадан бошлаб, уч йил мобайнида амал қилади.\nСавол: Бакалавриат таълим йўналиши учун ОТМларга кириш имтиҳонларида чет тили бўйича тест топшириқлари даражаси қандай бўлади?\nЖавоб: ОТМ кириш тест синовларида чет тили фанидан Б1 даражадаги тест топшириқлари берилади.\nСавол: CEFR имтиҳонини онлайн тарзда топширса бўладими?\nЖавоб: Ҳозирги кунда CEFR имтиҳонини онлайн тарзда топшириш имконияти йўқ, Давлат тест марказида тест синовларини компютерда локал тармоқ орқали топшириш мумкин.\nСавол: Карантин чекловлари муносабати билан IELTS онлайн тарзда махсус "IELTS индикатор" тестларини ташкил этди. Давлат олий таълим муассасаларига киришда "IELTS индикатор" сертификати анъанавий тестлар каби имтиёзга эгами?\nЖавоб: Йўқ. IELTS индикатор" сертификати абитуриентга давлат олий таълим муассасаларининг бакалавриат таълим йўналишларига ўқишга киришда имтиёз бермайди ва чет тили фани бўйича тест синовидан озод қилмайди. “IELTS индикатор” Вазирлар Маҳкамасининг 2019- йил 13-майдаги “Олий таълим муассасаларига ўқишга қабул қилишда миллий ҳамда халқаро баҳолаш тизимлари сертификатларини татбиқ қилиш чора-тадбирлари тўғрисида” 395-сон қарорида имтиёз тақдим етувчи сертификат сифатида қайд етилмаган.\nСавол: Тест топшириқлари фақат рўйхати тасдиқланган дарсликлардан тузиладими ёки қўшимча дарсликлардан ҳам фойдаланиладими?\nЖавоб: Тест топшириқлари фақат рўйхати тасдиқланган ва эълон қилинган дарсликлардан тузилади. Рўйхатга киритилмаган манбалардан фойдаланилмайди.\nСавол: Мактаб, академик лицей ва касб-ҳунар коллежлари битирувчилари учун тест топшириқлари умумий, бир хил дарсликлардан шакллантириладими.\nЖавоб: Ўзбекистон Республикаси Вазирлар Маҳкамасининг 2017-йил 25-июлдаги фармойишида умумий ўрта таълим муассасаларининг 10-11-синфлари ва ўрта махсус таълим муассасалари ўқувчилари учун умумтаълим фанлари бўйича умумий ўқув дастурлари ишлаб чиқилиши белгиланган. Тест саволлари умумий ўқув дастуриларга асосан тавсия қилинган дарсликлардан тузилади. Бундан ташқари ўқувчилар учун мустақил ўқишга тавсия этилган бадиий адабиётлар асосида ҳам саволлар шакллантирилади.\nСавол: Aгар бу йилги тест синовларида фанлар қисқарса, жавоблар варақаси ҳам ўзгарадими? Ўзгарган варианти билан қайердан танишсам бўлади?\nЖавоб: Жорий йилда иккита фандан тест синовлари ўтиши муносабати билан жавоблар варақаси шакли ўзгаради. Янги шаклдаги жавоблар варақаси, уни тўлдириш қоидалари билан Давлат тест марказининг расмий dtm.uz веб-сайти, телеграм каналлари ва ижтимоий тармоқлардаги саҳифалари орқали танишиш мумкин.\nЯна бир манба – “Жавоблар варақаси билан ишлаш учун қўлланма” видеоролиги тайёрланган бўлиб, у телеканаллар орқали кўрсатиб борилади.\nСавол: Мен ногиронман. Тест синови топшириш жараёнида ногиронларга алоҳида хизмат кўрсатиш тизими мавжудми?\nЖавоб: Ногиронлиги бўлган шахсларга алоҳида хизмат кўрсатиш тизими бўлмаса-да, кириш тест синовлари ўтказиладиган бино ва павилионларда ногиронлиги бўлган шахсларга тест материаллари билан ишлаш учун зарур шарт-шароитлар яратилади. Шу жумладан, тест синовларини ўтказишда иштирок этаётган барча вазирлик ва ташкилотлар ходимлари томонидан ногиронлиги бўлган шахсларга тест материаллари билан ишлашдан ташқари, ҳаракатланиш билан боғлиқ барча ҳолларда амалий ёрдам кўрсатилади.\nСавол: Олий таълим муассасаларига кириш тест синовлари жараёнлари онлайн бериб бориладими?\nЖавоб: Барча биноларда тест синовлари жараёнларини test2020.uz сайти ва махсус телеканал орқали онлайн кузатиб бориш имконияти яратилади. Пандемия шароитида ота-оналарнинг абитуриентлар билан биноларга келиши, бир жойга тўпланишига ҳожат қолмайди.


Илья Ильф, Евгений Петров. Сўнгги учрашув (ҳажвия) | www.ziyouz.uz\nБош саҳифа Жаҳон насри онлайн антологиясиИльф ва Петров (1897-1937; 1903-1942; Россия)Илья Ильф, Евгений Петров. Сўнгги учрашув (ҳажвия)\nБадиий театрнинг чекиш хонасида танаффус пайти икки киши учрашиб қолди. Аввалига улар узоқдан бир-бирига обдон қараб олишди, уёқ-буёққа ўтиб ёндан разм солишди. Кейин бир-бирига ташланишди. «Қанча вақт бўлди, қанча сувлар оқиб ўтди» — дерди ҳар иккаласи қайта-қайта термулишаркан.\n«Ўн беш йил ўтибди-я», «Ҳа, биродар», «Мана кўриб турибсан» «Ишлар шунақа, оғайни», «Қариб қолибсан-а, биродар», «Ўзинг ҳам оғайни» дея бир-бирига гал бермай сўрашгунларича анча вақт ўтди.\nКейин суҳбат уланиб кетди.\n— Сен, демак, ҳарбий йўлдан кетибсан-да?\n— Ҳа, анча бўлди.\n— Йўқ, шу бугун Узоқ Шарқдан келдим.\n— Хўш, японлар қандай? Урушмоқчи эмасмилар?\n— Шундай бир кўрсатма бор, шекилли.\n— Шунақа дегин! Нега погонингда белгилар озроқ. Булар нима дейилади?\n— Учта шпала! Ҳм! Ромблар йўқми!\n— Ромблар йўқ.\n— Бу қанақа лавозим — у шпала?\n— Полк командири.\n— Унча қуюқ эмас-ку, қария.\n— Нега қуюқ эмас? Қизил Армияда полкка командирлик қилиш — шарафли иш. Полк — йирик бўлинма, ахир. Қанча ўқишга тўғри келди! Эсингдами, арифметикани ҳам тузук билмасдик. Ўтган ўн беш йил давомида ўқишдан тинганим йўқ. Ҳарбий мактаблардан кейин взводга командирлик қилдим, кейин ротани бошқардим. Батальон қўмондони бўлганимда «Отиш» мактабига қатнай бошладим. Жуда мураккаб. Бултур моторлаштириш ва механизациялаш курсини битирдим. Ҳозир ҳам ўқияпман.\n— Бари бир ромблар йўқ экан-да?\n— Ромблар йўқ. Сен ўзинг-чи, Костя, қайси йўлдан кетдинг?\n— Мен, Леня, бошқа йўлни танладим.\n— Барибир, айтақол.\n— Мен, Леня, масъул ходимман.\n— Шунақами? Қайси соҳада?\n— Масъул ходим.\n— Шуни сўраяпман, қайси соҳада?\n— Айтаяпману масъул ходим деб.\n— Ниманинг ходими?\n— Ниманинг нимаси?\n— Мутахассислигинг нима, деб сўраяпман?\n— Мутахассисликнинг нима дахли бор! Ҳақ рост, қулоғинг том битганми? Мен, азизим, бутун бир муассасанинг бошлиғиман. Агар ҳарбийчасига ҳисоблайдиган бўлсак, бу икки-учта ромб дегани, кам эмас.\n— Қанақа муассаса, ахир?\n— Қурилиш трести директори.\n— Бу зўр-ку. Нима, ҳозир архитектормисан? Санъат академиясида ўқидингми?\n— Ўқидингми? Қачон ўқийман? Мен ўқисам ким ишлайди. «Правда»ни варақлашга ҳам вақтим йўғу, ўқиш дейсан-а. Албатта, ўқиса яхши бўлади. Бу ҳақда Сталин ҳам айтган. Фақат ҳамма ўқийдиган бўлса, ишни ким қилади? Ие, юр, залга кирайлик, бу ерда иккаламиз қолибмиз.\nСуҳбат кейинги танаффусда давом этди.\n— Демак, шунча ўқисанг ҳам ромблар ололмабсан-да?\n— Ромб ололмадим. Лекин менга айт-чи, Костя, демак сен меъмор бўлмасанг катта амалий тажрибага эга экансан-да?\n— Бўлмасам-чи? Жуда катта тажрибам бор.\n— Айтайлик, сенга қандайдир бир бинонинг чизмаларини олиб келишди, уни бемалол ўқий оласан-а?\nҲисоб-китобларни текшира оласанми?\n— Нега энди? Бунинг учун менда меъморлар бор-ку. Нима уларни ишда бекорга ушлаб турибманми? Агар мен куни билан чизмаларни ковлаш билан шуғуллансам, ишни ким қилади?\n— Демак, сен молиявий томони билан шуғулланасан?\n— Қанақа молиявий томони? Нега энди майда-чуйда ишлар билан бошимни қотириб ўтиришим керак? Бунинг учун иқтисодчилар, ҳисоб-китоб юритувчилар бор. У ерда биродар, калькуляторлар туну кун ишлаб туради. Мен ҳатто битта профессорни ҳам ишлатяпман.\n— Бордию ўша калькуляторларинг сенга бемаъни нарсани тиқиштирса-чи?\n— Сенга-да? Ахир сен мутахассис эмассан-ку.\n— Қанақа сезги?\n— Нимага ўзингни гўлликка соляпсан? Оддий сезги-да, нима бўларди. Мен илмсиз ҳам ҳамма нарсани аниқ кўриб тураман.\n— Ўз муассасангда нима билан шуғулланасан ахир? Қурилиш ускуналари биланми? Бу тармоқ анча қизиқарли-да.\n— Қурилиш ускуналаридан ҳеч бало тушунмайман, ахир!\n— Ие, жуда катта тажрибам бор, девдинг-ку?\n— Ҳа, жуда катта. Ахир бу ишга келганимга энди ярим йил бўлди. Унгача мен ўлка сут бўлимида эдим.\n— Ҳа, шундай демайсанми? Демак, сутхўжалиги билимдони экансан-да!\n— Ишқилиб, чўчқа билан сигирнинг фарқига бораман. Демак, ўлка сутчилик тармоғида уч ой, унгача эски хомашёлар базасида, ундан олдин мусиқа техникумида мудир бўлиб ишладим. Касаба уюшмаларида, Қизил Хоч ва Яримой жамиятида ишладим, қалайи қидирув гуруҳига раҳбарлик қилдим, икки ой давомида бутун бир банкни бошқардим. Бир неча бирлашма ва комбинатларда, умуман ўндан ошиқ лавозимларда ишлаб келганман. Ҳозир ҳаммаси эсимда йўқ.\nПолк командири гангиб қолди.\n— Сира тушунолмаяпман, асосий касби-коринг нима ўзи?\n— Наҳотки тушунмасанг? Умумий раҳбарлик қиламан.\n— Ҳа, ҳа, умумий раҳбарлик, буни тушуниб турибман. Лекин касб-чи… Қандай тушунтирсам экан-а, мана мен ўн беш йил чилангар бўлиб ишладим, сен электрмонтёр эдинг… Энди қанақа касбдасан, ахир?\n— Вой, тентак-ей, ахир бошда айтдим-ку масъул ходим деб. Мана, Саша Зайцев ўқийверди. Мен эса шу пайт ичида ундан ўзиб кетдим. Умуман, кўпчилик ўқияпти, мен ўқимасам ҳам амаллаб юрибман, ҳатто мартабага эришдим.\n— Мартаба, дегин!\n— Ҳа, — шивирлади трест бошлиғи сирли равишда атрофга аланглаб оларкан. — Менда бир янгилик бор. Яъни, ҳалиги, янгилик ҳали йўғ-у, лекин бўлиши мумкин. Афтидан мен янги хизматга айни пайтида келганга ўхшайман. Яқинда трестимизнинг ўн йиллиги нишонланади. Мукофотлар ҳам бўлади, дейишмокда. Ҳаммани мукофотлашса-ю директорни мукофотлашмаса… Бўлиши мумкин эмас. Сен нима дейсан, Леня?\n— Вақт бўлиб қолди. Юр, залга кирайлик, — деди командир.\n— Мана сен ҳарбийсан, — давом этди Костя, — лекин орденинг йўқ. Бу яхши эмас.\n— Менда бор.\n— Ростданми! Қаердан олдинг?\n— Шундай, Хитой можаросида қатнашган эдим.\n— Ўша ерда беришдими? — сўради ҳовлиқиб Костя.\n— У ерда ўққа тутишди, — деди қуруққина командир,\n— Нега тақиб юрмайсан?\n— Нега энди театрга тақиб келишим керак.\n— Жиннимисан! Айни театрга тақиб келиш керак-да. Ҳамма кўради. Эҳ, жангари-ей! Қаерда асраяпсан?\n— Росаям жойини топибсану! Хўп, майли, ҳозир тўртинчи кўриниш. Кўрмасак ҳам бўлади. Қизиқмас. Ҳозир бизникига борамиз. Биласанми, биродар, хотиним чинакам парирў. Кўрсанг ҳавасинг келади. Тамадди қиламиз, ҳалигидай. Граммафон қўямиз.\n— Майли, борсак борибмиз-да.\n— Юрақол, биродар, уйим тўла комплект.\nРостдан ҳам уйи тўла комплект экан, поляк тангоси патефон дейсизми, динамикли радиоми-ей, бешта объективли фотоаппарат — чинакам ўйинчоқлар уюми… Хотини ҳали келмаган экан.\n— Фотоаппаратинг ажойиб экан, — деди командир — яхшигина суратлар ҳам олаётгандирсан?\n— Йўғ-е, — деди Костя, буфетини титкилар экан. — Мендан қанақа сураткаш чиқарди. Ростини айтсам, бу билан шуғулланишга вақтим ҳам йўқ.\n— Афсус, афсус. Майли, радиони қўйиб юбора қол. Бунинг — ЭКЛ — 4 га ўхшайдими? Дунёнинг ҳамма жойидан олса керак. Мириқиб тингласа бўлади.\nКостя радиони токка улаб, қулоғини буради. Ғалати чийиллаш эшитилди. Костя дарҳол радиони ўчирди.\n— Биласанми, бу соҳада мен мутахассис эмасман. Қўшни хонадондан бир Вова деган болакай келиб туради. Саккиз ёшдаю, барча станцияни қойиллатиб тутиб беради, Копенгаген, Мопенгаген, унга барибир, дарҳол топади.\n— Нима ҳам қилардик, — деди хўрсиниб Леня, — граммофонни қўйиб юбор бўлмаса.\n— Балки хотинимни кутармиз. Граммофоннинг тилини у яхши тушунади. Умуман, қўйса ҳам бўлади.\nКостя ишга киришди.\n— Ҳа, биродар, — деди у граммофон дастасини айлантираркан. — Ҳамма нарса бор: хонадон, радио, «Лейка» фотоаппарати, чиройли хотин. Фақат орден йўқ-да. Битта орден беришса эди…\nБирдан қарсиллаган овоз эшитилди.\n— Ана, — деди Костя бошини қашиб, — пружинаси отилиб кетди. Айтдим-а, хотинни кутайлик деб. Афсус, яхши граммофон эди. Импортми ёки экспортми, ишқилиб, зўр эди. Энди нима қиламиз? Тамадди қила қолайлик?\nУ қўлларини бир-бирига ишқалаб столга қараб одимлади. Шу пайт кутилмаганда чироқ ўчиб қолса бўладими?\n— Ё товба. Шу етмай турувди, — жаранглади қоронғида Костянинг овози. — Энди қоронғида ўтирамиз.\n— Нега қоронғида бўларкан? — деди ғижиниб командир. — Оддий нарса-ку! Пробка куйиб қолди. Тузатиб чиқ. Ахир бир вақтлар электромонтёр бўлиб ишлагандинг-ку.\n— Қўйсанг-чи. Эсимда қолибди, дейсанми? Қайси диод, қайси катод — қаердан биламан. Устага одам юборишга тўғри келади.\nУ қоронғида анчагача ивирсиб юрди.\nЧироқ ёнганда, командир аллақачон кетиб қолганди.\n← Аввалги Аввалги Ziyouz.uz сайти муҳаррири “Шуҳрат” медали билан тақдирланди\nКейинги → Кейинги: Чарли Чаплин: “Энг муҳими – инсон…”


Оилавий меҳмонхоналарга имтиëз¸ хусусий экскурсоводларга эса изн берилди\nЎзбекистондаги хусусий меҳмонхона соҳиблари ажнабий меҳмонларни тандир нони ва бошқа маҳаллий неъматлар билан сийлашларини айтадилар.\nЎзбекистон Вазирлар Маҳкамасининг 13 март куни қабул қилинган “Туризм билан боғлиқ фаолиятни ривожлантириш ва янада такомиллаштириш“ тўғрисидаги қарори оилавий меҳмонхона фаолияти учун олинадиган лицензия тўловларини камайтирди ва шартларни енгиллаштирди.\nФарғонада оилавий меҳмонхона очган 38 ёшли тадбиркор Муҳаммадëр оилавий меҳмонхоналарга имтиëз берилганининг аҳамиятини Озодлик билан суҳбатда тушунтириб берди:\n- Илгари биздан низомий капитал минимал ойликнинг 40 баробари даражасида бўлиши талаб қилинар эди. Ҳозир бу миқдор минимал ойликнинг 10 баробари қилиб белгиланди. Бироз енгиллашди. Кейин оилавий кичик меҳмонхоналарни расмийлаштириш масалалари ҳам осонлашди шекилли, - дейди тадбиркор.\nСуҳбатдошга кўра, Фарғона вилоятида 12 та меҳмонхона туризм лицензияси асосида фаолият кўрсатмоқда. Шулардан 2 таси оилавий меҳмонхона ҳисобланади:\n- "Қўқон ташриф", "Қўқон" меҳмонхоналармга ташриф буюрганлар водий меҳмондўстлик анъаналари билан яқиндан танишиш икмонига эга бўладилар, - дейди қўқонлик тадбиркор Муҳаммадëр.\nДунëга танилган Риштон кулоллари ишини яқиндан кузатиш учун ана шу кулоллар оиласида меҳмонхоналар ташкил қилиш иши ҳам бошланган.\n- Кулолчилик анъаналари билан дунёга машҳур бўлган Риштон туманини туристлар учун жозибали қилиш ишлари ҳам бошланди, - дейди Муҳаммадëр.\nБу тадбирлар Ўзбекистон Вазирлар Маҳкамасининг 2013-2015 йилларда Фарғона вилоятида туризмни ривожлантириш қарори остида қилинаëтгани ҳам билдирилди.\nФарғонада оилавий меҳмонхона ташкил қилиш энди тажриба қилинаëтган бўлса, Хива шаҳрида бундай меҳмонхоналар 1998 йилдан бери фаолият кўрсатиб келади.\nХивада илк оилавий меҳмонхона очган Собир ота Озодлик билан суҳбатда бу бизнеснинг ўзига хос айрим томонлари хусусида сўзлаб берди.\n- Туристлар Хивага фақат қадимий биноларни кўриш учунгина эмас, балки оддий аҳолининг ҳаëт тарзини яқиндан билиш учун ҳам келишади. Биз меҳмонларни кўзи олдида уларга балиқ қовуриб берамиз, нон ëпамиз, соз ва суҳбат қиламиз¸ - деган Собиржон ота туристларнинг келиши сусайганидан ҳам ташвиш билдирди.\n“Ўзбектуризм” миллий компаниясининг исмини айтмаган мулозимининг Озодликка билдиришича¸ Ўзбекистон Вазирлар Маҳкамасининг 13 март куни қабул қароридан мақсад ҳам бўшаб ëтган ўзбек меҳмонхоналарини тўлдиришга қаратилган.\nСуҳбатдошга кўра¸ кичик меҳмонхона эгалари кўп холларда лицензия олмасдан ишлаб келишган. Лицензия шартларининг оғирлиги уларни чўчитган.\n- Лицензиясиз ишлаган меҳмонхоналар ўз мижозларини ОВИРда қайддан ўтказа олишмагани учун ҳуқуқий муаммолар пайдо бўлди. Ҳозир чиқарилган қарордан шу пайтгача ярим яширин ишлаб келган меҳмонхоналарининг тезда “Ўзбектуризм”дан лицензия олиб, қонуний йўлда ишлашидан умид қиляпмиз, -дейди мулозим.\nСуҳбатдошга кўра, Ўзбекистонда 1400 сайëҳлик ширкати ва 400 меҳмонхона бор.\nАйни пайтда Ўзбекистондаги бюрократик тўсиқлар боис бу соҳанинг етарли ривожланмагани кузатилади.\nВазирлар Маҳкамасининг 13 март куни қабул қилинган “Туризм билан боғлиқ фаолиятни ривожлантириш ва янада такомиллаштириш“ қарорида хусусий тадбиркорларга Ўзбекистон тарихида илк бор туристларга экскурсия ташкил қилиш ҳуқуқи ҳам берилган.\nШу пайтгача бу ҳуқуқ “Ўзбектуризм” миллий компанияси монополияси бўлиб келган.


ОАВ: Англияда ўлик ҳолда топилган 39 киши Хитой фуқаролари - 24.10.2019, Sputnik Ўзбекистон\nОАВ: Англияда ўлик ҳолда топилган 39 киши Хитой фуқаролари\nКуни кеча Буюк Британиянинг Эссекс графлиги ҳудудида ичида 39 кишининг жасади бўлган юк машинаси топилган эди. 24.10.2019, Sputnik Ўзбекистон\nКуни кеча Буюк Британиянинг Эссекс графлиги ҳудудида ичида 39 кишининг жасади бўлган юк машинаси топилган эди.\nТОШКЕНТ, 24 окт — Sputnik. Англия шарқида юк машинасидан топилган 39 жасад Хитой фуқаролариники, деб хабар қилмоқда Sky News ўз манбаларига таянган ҳолда.\nҲозирча ушбу хабар расман тасдиқланмаган.\nАнглияда юк машинасидан 39 кишининг жасади топилди – видео\n23 Октябр 2019, 17:11\nКуни кеча Буюк Британиянинг Эссекс графлиги ҳудудида ичида 39 кишининг жасади бўлган юк машинаси топилган эди. Дастлабки маълумотларга қараганда, юк машинаси Буюк Британияга Болгариядан келган.\nБолгария ТИВ РИА Новостига машина Болгарияда рўйхатга олинганини тасдиқлаган.\nАниқланишича, юк машинаси ҳайдовчиси - 25 ёшли шимолий ирландиялик. У қотилликда гумонланиб ҳибсга олинган. Буюк Британия ИИВ раҳбари Прити Патель фожиали ҳодисадан шок ҳолатига тушганини маълум қилган.


Туркманистонда полиция ҳарбий кийим сотувчиларини аниқлади\nПолиция рейд ўтказиб, ҳарбий кийим кийган одамларни ҳибсга олмоқда. Расмийлар ҳарбий форма сотувчиларнинг изига тушишган.\nАскарлар ҳарбий қисмлардан ўғирланган ҳарбий кийимларни сотишгани ҳақида хабар берилган. Арзон нархларда тақдим этилган ҳарбий кийим-кечак буюмлари иқтисодий қийинчиликларга дуч келаётган аҳоли орасида оммалашган.\nДарганат полицияси этрап ва Газожак шаҳридаги бозорларда ҳарбий кийим сотган ва кийган фуқароларга қарши рейд ўтказмоқда. «Улар ҳарбий кийим сотадиган ёки кийганларни жаримага тортишмоқда ”, деди рейдлар гувоҳларидан бири.\nВазият билан таниш бўлган манбанинг сўзларига кўра, ҳарбий кийимлар савдосини аниқлаш бўйича рейдлар 29 январда бошланган.\nМаҳаллий аҳолининг таъкидлашича, ҳарбий кийим яхши «товар», чунки уни арзон нархларда сотиб олиш мумкин.\nҲарбий қисмлардан ўғирланган ҳарбий кийимлар дилерлари орасида ҳарбий хизматчилар, жумладан муддатли ҳарбий хизматга чақирилганлар ҳам бор. «Улар нон ва «тутун пули» топиш учун қилишади», дейди маҳаллий аҳоли.\nМаҳаллий аҳолининг фикрича, ҳарбий кийим кийган тинч аҳолига қарши рейдлар ўғирланган формаларни сотаётган ҳарбий хизматчиларни қўрқитиш мақсадида қилинган.\nСўнгги тўрт йил ичида кичик миқдордаги маблағни ўзлаштирганлиги учун жавобгарликка тортилган ҳарбий қўмондонлар сони кўпайган.\nАйни пайтда Ашхободда хизмат қилаётган Байрамали шаҳридан бўлган бир аскарнинг қариндоши «ҳарбий қисмда яшил нарсалар ва ёддан ташқари бошқа дори-дармонлар йўқ» деб айтди. Агар илгари ушбу қисмда аскарларга нон ва сариёғ берилса, энди уларга фақат нон берилади, шакар билан чой ўрнига доривор ўсимликлардан тайёрланган чой берилади.


16:12 / 07.09.2015\n“Истеъмолчи ҳуқуқи” нашрига мурожаат қилган фуқаро С. Жаҳонгиров барча дорихоналарда сотилиши мажбурий бўлган бирламчи заруратдаги дори воситаларининг рўйхати бор-йўқлиги ҳақидаги саволни берди. Бу саволга Марғилон шаҳар истеъмолчилар ҳуқуқини ҳимоя қилиш ижро аппаратининг ахборот бўйича мутахассиси А. Нўъмонов жавоб берди.\nУнинг сўзларига кўра, Ўзбекистон ҳукуматининг 1994 йил 6 августдаги 404-сонли қарорига асосан биринчи тиббий ёрдам кўрсатиш учун зарур бўлган 20 хил турдаги дори воситалари рўйхати тасдиқланган. Бу дорилар, мулкчилик шаклидан қатъий назар, барча дорихоналарда бир хил белгиланган нархларда сотилиши, шу билан бирга истеъмолчиларга бу тўғрисида дорилар рўйхати ҳамда нархлари кўрсатилган маълумот тақдим этилиши керак.\nУшбу рўйхатга қуйидаги дори воситалари киради:\nСурат "Истеъмолчи ҳуқуқи" нашридан олинган.


Лондон-Братислава рейси самолёти маст йўловчилар сабабли Берлинда режадан ташқари қўнишга мажбур бўлди\n00:23 / 28.02.2016\nRyanair авиакомпаниясининг Лондон-Братислава рейси бўйича учаётган самолёт Берлиннинг Шенефельд аэропортида режадан ташқари қўнишни амалга оширди. Германия федерал полициясида маълум қилинишича, самолёт сардори самолётдан бир гуруҳ маст ҳолдаги йўловчиларни тушириб қолдиришга қарор қилган.\nУшбу воқеа 26 февраль кечки пайт юз берган. 25 ёшдан 28 ёшгача бўлган 12 нафар Британиянинг Саутгемптон шаҳридан бўлган йигитлар Братиславада "куёв оши" ўтказмоқчи бўлишган. Бироқ Словакия пойтахтига улардан бор-йўғи 6 нафари йўлини давом эттирди. Қолганлар, жумладан бўлғуси куёв ҳам бирозга Берлинда қолишига тўғри келган.\nПолиция вакилининг маълумотларига кўра, парвоз пайтида қоидабузарлар хавфсизлик қоидаларини бузганлар, бортперсонал кўрсатмаларига бўйсунмаганлар. Йигитларга спиртли ичимликлар сотиш рад этилганда, улар ўзларини тажовузкорона тутишни бошлаганлар ва самолёт сардори самолётни қўндириб, уларни тушириб юборишга қарор қилган. Энди куёвтўра ва унинг дўстларига ҳаво транспортида хавфсизлик қоидасини бузганлик учун 25 минг евро жарима солиниши мумкин.\nСамолёт бортида 170 нафар йўловчи бўлган.


Контакт линзаларидаги видеокамера\nЯқин-яқинларгача контакт линзаларидан мақсад кўриш қобилиятини яхшилашдан иборат эди. Аммо ўтган йилнинг апрель ойида Sony компанияси ҳайратомуз ишга қўл урди, деб ёзади...\nАхборот технологиялари соҳасидаги ишлар дунё бўйлаб энг юқори ҳақ тўланувчи ишлар қаторига киради. Маош юқорилиги жиҳатидан, бошқа соҳаларда бўлгани каби, биринчи ўринда...\n«Малика» савдо марказида ноутбук нархлари (2017 йил 12 февраль)\nБозордаги энг харидоргир моллардан бири, шубҳасиз, ноутбуклар ҳисобланади. Келинг, пойтахтимиздаги ноутбукларнинг нархларига бир кўз ташлаймиз. НОМИ МАЪЛУМОТ НАРХИ (сўм) Lenovo IdeaPAD 100S...


20 Апрель 2018 16:05 806\nАбдулла Авлоний: «Ўзбекни тўй балосидан қутқаринг!» деган эди. Бу юз йиллар аввал айтилган гап. Демак, бугунги мантиқсиз, исрофгарчиликка, инсонни беҳуда машаққат гирдобига тушишига сабаб бўлаётган тўйлар бундан бир аср муқаддам ҳам юрт маърифатпарварларини қаттиқ ташвишга солган.\nАйни пайтдаги – тўй ва у билан боғлиқ маросимларни тартибга солиш, дабдабабозликка чек қўйиш хусусида ортимизда қолган йиллар давомида ҳам ҳаракатлар бўлди. Балки муайян натижаларга эришгандирмиз ҳам. Бироқ тўйлардаги дабдабабозлик, исрофгарчилик, манманлик инсонга ҳеч нима бермаслиги, аксинча, оилани парокандалик, беҳаловатлик ёқасига олиб боришини ҳамюртларимиз онгу шуурига етказа олмадик. «Овозаси етти маҳаллага етган» тўйларни ё ҳавас, ё ҳасад кўзи билан кузатиб туравердик. Молу давлатини қай йўсинда кўз-кўзлашни билмай турган айрим «давлатманд»лар (аслида уларни бундай аташ унчалик тўғри эмас) хориждами ё қайсидир фильмдами кўрган антиқа одатларни ҳаётимизга тадбиқ этишларига йўл қўйиб бердик.\nМасалан, авваллари келин бўлмиш никоҳ базмида ҳаёси кучлилигидан ердан кўзини узолмасди. Бугун эса обдон оро берилган юзини очволиб, эрига торт едиришдан, елкаси очиқ, шу пайтгача ўнтаси кийган «фата»ни кийволиб, куёв билан вальс тушишган сира ийманмаяпти. Куёвларнинг, уларнинг оталарининг орияти ҳам ҳаминқадар. Икки-уч хонани тўйдан аввал шип-шийдом қилиб қўйишдан, келин-куёвнинг ётоғини сўнгги урфда жиҳозлашни келин томондан талаб қилишдан уялмаяпти. Оддийгина, одмигина чимилдиқлар киноларда қолиб кетгандай. Қизнинг отаси қизи ва куёви ётадиган каравотни энг чиройлиси ва энг бақувватини дўконма-дўкон, бозорма-бозор юриб танлашдан, куёвнинг отаси эса уни олиб келишганида, хонани у ери ё бу ерига қўйинглар, дейишдан номус қилмай қўйди. Айрим йигитларимизнинг қайнонаси қилган сарполардан айб топаётгани, ҳатто ички кийимларни танлатиб, қимматбаҳосидан сотиб олдириб кияётгани ундан-да ачинарли ҳол.\nДунёда аёлнинг кўз ёшини оқизган эркакдан хароброқ жонзот бўлмаса керак. Турмуш ўртоғи анча йиллар вафот этган аёлнинг қизига уйланиб, у оиланинг ҳол-аҳволини беш қўлдай билатуриб, ҳайит ё байрамларда рафиқасига: «онанг ундай совға олмабди, онанг тоғорани бундай тўлдирмабди», дея иддаолар қилган йигитлар бизнинг молпарастлигимиз меваси эмасмикан?!\nХудди шундай. Тўйлар билан боғлиқ ҳаётимиз лаҳзаларига чуқурроқ назар ташласак, ийманадиган, уяладиган, номус қиладиган, афсусланадиган жиҳатларимиз истаганча топилади.\nИшонасизми, охирги пайтларда бир кишининг хонадонида бўлаётган тўй бошқа бировнинг (эҳтимол, ўновнинг!) уйидаги жанжалларга сабаб бўлаётган эди. Тушунтириб берайин. Куёвнинг дўст-оғайнилари ўн-ўн бешталаб бир хил русумдаги, қимматбаҳо автомашиналарни «прокат»га олиши, улар бир хил кўйлак, костюм-шим, галстук ва туфли кийишлари жуда кўп жойларда шу қадар урфга кирдики, ҳатто, бир тўйда куёвжўралар соатни ҳам бир хилидан тақишибди!\nХудди шундай урф сабаб неча-неча куёвжўранинг ота-онасининг қон босими кўтарилган. Ахир, ўғли сўраётган салкам бир миллион сўмни бечора ота-она қаердан топиб беради? Икки ярим ой аввал бошқа бир дўстининг тўйида кийган туфли ва кўйлакни кийиб бўлмасмиш. Ҳамма бир хил кийинишга қарор қилинган. Ўн-беш, йигирматалаб қоп-қора «Каптива»ларда ё оппоқ «Ласетти»ларда кўчани тўлдириб, ўзаро пойга ўйнаб, «бап-буп» қилиб келин-куёв сайрига чиқишни ёшлар тўйнинг энг завқли қисми деб билишади. Қизлар ҳам бу борада йигитлардан қолишмайди. Хаста отаси, маоши тирикчиликка аранг етадиган онасини қийин-қистовга олишни дугонаси унаштирилган кундан бошлайди. «Ундай кўйлак кийишим керак, сочимни бундай турмаклатишим керак, кўйлак учун фалон сўм, салон учун бунча сўм керак», деявериб ота-онасини қонига ташна қилади.\nТўёналар-чи? Бир йилча олдин бир воқеани эшитдим. Бир аёл дугоналари қиз узатаётган ўртоқларига юз доллардан тўёна беришга келишиб олишади. Албатта, бу қарорга келиш асносида «бу гап ўзига тўқлар учунлиги, қўли қисқалар эшитмаса ҳам бўлавериши» айтилади. Бу «қаҳрамонимиз» бўлган аёлнинг орини келтиради ва қайнотасининг хонасига кириб, у ердан пул ўғирлайди. Ўғирлик устида қўлга тушган келин қайнота ва эр томонидан уйдан қувилади. Унинг гуноҳи маҳалла-кўй ўртага тушса ҳам кечирилмайди. Қарабсизки, отинг ўчгур тўёнани деб гулдек бир оила бузилиб кетди, ўртада уч бола тирик етим бўлди…\nАйтинг, бундай тўй, одат ва тўёналардан бизга қандай наф? Ўз-ўзимиз ва ўзгаларни қарз ботқоғига ботириб, нима топяпмиз? Обрўми? Йўқ, қурби етса-етмаса чираниш, қарз-ҳавола қилиб, тўй ўтказиш ҳеч кимга обрў келтирмаган, келтирмайди ҳам.\nДемак, бу борада қандайдир ўзгариш ясаш, кўнгилни хира қиладиган ҳолатларга барҳам бериш, ўзимизга келиш вақти келди. Буни шахсан Президентимизнинг ўзи эътироф этгани, улар томонидан хайрли ва ўринли таклиф-тавсиялар берилгани бизнинг ҳам виждонимиз ва ғайрат-шижоатимизни уйғотмоғи керак. Бу жараёнда фаол бўлмоғимиз, ҳамфикр юртдошларимиз билан ҳамжиҳатликни йўлга қўйишимиз, ўзгаришни энг аввало ўзимиздан бошлашимиз даркор.\n2017-02-28 16:47:19 1371\n2017-02-22 18:18:57 1994


УЙИНГИЗНИ ЛОЗИМ ТУТИНГ! - Баҳоуддин Нақшбанд ёдгорлик мажмуаси маркази\n75 марта ўқилди.\nЯратган Роббимиз ўзининг бандаларига беҳисоб неъматларини инъом қилгани ҳаммага маълум. Ҳисобсиз неъматлардан бири ҳар бир инсон учун ўзининг шахсий уйи, маскани бўлишидир.\nДунёда қанчадан-қанча инсонлар борки, ўзи учун шахсий уйи йўқ. Ҳатто баъзи давлатларнинг камбағал фуқаролари қабристонлардаги эски сағаналарни ўзларига маскан қилиб, машаққат билан истиқомат қилаётганлари ҳеч кимга сир эмас. Устоз домламиз айтардилар: "Мисрда ўқиб юрганимизда ўз кўзимиз билан кўрганмиз битта катта қабристонда ўн мингдан зиёд одам эски сағаналарни макон қилиб яшарди". Бугунги кунда бизнинг Республикамизда шахсий уй-жойга эга бўлмаган шахс йўқ бўлса керак деб, ўйлайман. Аллоҳнинг неъматиии бардавом келиб турган вақтда, кўпчилик унинг қадрига етмайди. Қачонки ўша неъмат қўлдан кетса, унинг нақадар қадрли эканлиги билинади. Кишини ўз оиласи даврасида бир неча кун ўтириши ҳам бир неъмат. Дунёда қанчадан қанча кишилар борки масалан, узоқ сафардагилар, қамоқдагилар, касалхонада ойлаб ётган беморлар ва ҳоказо. "Оила" даврасида ўтириб мароқли суҳбатлашиш неъматидан бенасибдирлар.\nАйни пайтда, юртимизга келган касалликнинг олдини олиш учун барча мутасадди раҳбарларимиз, қолаверса, Соғлиқни Сақлаш Вазирлиги томонидан қайта-қайта уйдан чиқмаслик ҳақида таъкидланмоқда. Шунга қарамай яна бепарво юрганларимиз анчагина топилади. Мусулмон киши ўзига ҳам бошқага ҳам зарар етказмайди. Ҳатто Пайғамбаримиз соллаллоҳу алайҳи васаллам тили ва қўли билан бировга озор беришдан қайтарганлар. Касаллик юқишига сабаб бўлиб, бировни ҳаётига зомин бўлишлик нақадар оғир гуноҳ. Аллоҳнинг бунга ўхшаш синови келганда, албатта уйда ўтиришни лозим тутиб фитнага сабаб бўлмаслик керак.\nУшбу муборак ҳадиснинг шарҳида, замонамизнинг мўътабар олимларидан бири: Муҳаммад Тақий Усмоний ҳафизаҳуллоҳ айтадилар: «Ушбу ҳадисдаги "Уйинг сени сиғдирсин", деган сўзларидан мурод "заруратсиз уйдан чиқиб, фитнага дучор бўлма", "гуноҳларга йиғла" дан мурод "гуноҳга надоматни изҳор қилиб, тавба қил", деганидир»,- дейдилар.\nУйимизни лозим тутиб, фитна, бало ва касалликларни халқимиз бошидан кўтарилиб кетишини Аллоҳдан сўраб, яхшиликка ҳиссамизни қўшайлик азиз юртдошлар!\nШофиркон тумани "Қори Фазлиддин"\nжомеъ масжид имом - хатиби Мустақим Исоев


Kutubxona - Oʻroz Haydar. Ruhiyat farroshi / Kiril\nSiz shu sahifadasiz: Oʻroz Haydar. Ruhiyat farroshi / Kiril\nМуаллиф Ўроз Ҳайдар\nАсар номи Руҳият фарроши\n- Ўроз Ҳайдар\nМен илк машқларимни эслолмайман. Аммо «Гулхан», «Ғунча» сингари журналлар таҳририятидан кўнгилни кўтарувчи мактублар олганим эсимда. Ўша пайтлари қўлига қалам тутган кимса борки, улардан «тарбияловчи» нимарсалар талаб қилинган. Бизнинг қишлоғимизда бир машҳур молбоқар бўларди. Мен илк марта ана шу киши ҳақида ёзганман. Унинг ўзидан ҳам номи машҳур эди. Биласизми, ана шу одам кексайган чоғида дилдан ҳамсуҳбат бўлдим. «Поданинг энг яхши соғин сигирларини «катта»ларга совға қилардим-да, ўрнини кичикроқ ғунажинлар билан тўлдириб қўярдим, болам», дейди. Бу қаллобликда подачининг қанчалик айби борлигини билмадиму, аммо ана шу «ишбилармон» киши ҳақида шеър ёзганим рост.\nМақтанишга йўймассиз деган умид билан айтишим мумкинки, мен болаликдан шеърга нисбатан жуда талабчан эдим. Шунинг учун «Ўқиш китоби»ни унчалик жиним суймасди. Китобдаги шеърлар ёқимсиз эди. «Роса пишса ёз ойлари, Қашқадарё буғдойлари...» сингари туйғусиз шеърларни бидиллаб айтишганида пешонам тиришиб кетарди. Бунақа қофиялар шақилдоғини чалгувчи шеърлар ғиж-ғиж эди. Айниқса, «Менинг икки онам бор» деб бошланувчи шеърни ўқиб роса кулганман. Ўқитувчим Жўра ака мени доскага чиқариб, шу шеърни ёд айтишни сўраганда: «Менинг икки энам йўқ» деганман.\nАдабиётга қизиқишим Чингиз Айтматовнинг «Момо ер қўшиғи» асаридан сўнг бошланган. Китобга киритилган «Бўтакўз» қиссасини гўёки шеърдай ёд олганман. «Ҳей, академик» садоси ҳалиям қулоғим остида жаранглаб туради. Ўқувчилик йилларида болалар ҳақида шеърлар машқ қила бошладим. Шоир Турсунбой Адашбоевнинг «Олатоғ – лолатоғ» китоби менга қанот берган. Табиат манзараларини ёрқин бўёқларда акс эттирувчи шеърлар қуймалиги билан ҳайратлантирган. Шундан кейин молбоқару товуқбоқарлар ҳақида ёзишни бас қилганман.\nИлк шеърим раҳматли акам Назар Шукурнинг ташаббуси билан «Ёшлик» алманахида босилган. Ўшанда 22 ёшда эдим. Энам раҳматли халқ оғзаки ижодини яхши биларди. Акамиз иккимизга термалар айтиб берарди. Ёзнинг сутдай оқшомларида иккаламиздан «Жетиган жулдуз жеттига борса савоб бўлармиш, нафас чиқармай айтинглар» дерди. Ака-ука бўғилиб қолгунча бу калимани айта-айта ухлаб қолардик. Шоирлик нуқси иккаламизга ҳам онамдан юққан.\nИлк тўпламим «Навқирон давра» жамоа тўпламида «Қуёш ўтови» номи билан чиққан. Қаттиқ суйинган бўлсам керак, энам: «Севинчингни ичингга ют, болам», деб қўйганлигини эслайман. Аммо китобимни қўлимга олиб бирор кишига тутмаганман. Профессор Низомиддин Маҳмудов менинг ижодимга алоҳида эътибор берганлиги кўнглимни кўтарган. «Куйловчи тошлар» тўпламим ҳеч қандай баҳоланмади. Ҳеч кимдан эмас, ўзимдан ўксиндим. Мардона ва дадил ёзмоқ кераклигини уқдим.\nЭнг оғири, акамнинг вафоти мени чилпарчин қилиб ташлади. Узоқ йиллар қўлимга қалам тутолмай юрдим. Ёзганларим оҳорсиз эди. Туман адабий муҳити эса ниҳоятда ғариб эди. Ана шундай паришон кунларнинг бирида кекса бир чўпон елкамга қўлини қўйиб: «Ўроз, сен ўзингни дадил тут. Энди икки шоир учун яшашинг ва ижод қилишинг керак. Айримлар акаси шеър ёзиб бериб юрганлиги учун ҳам у ёзишдан тўхтаган деб айтаяпти. Сен чекинма» деди. Устимга бир челак совуқ сув сепиб юборгандек бўлди. Чўпоннинг мана шу далдаси ҳамон қалбимга қўр ташлаб туради. Шундан сўнг ўз синиқларимни териб олиб, ҳаётга мардона боқдим. Акамнинг қўлёзмаларини алоҳида тартибга солдим. Уларни кўз қорачиғидай сақлаб келаяпман. Бир сафар укам Шоимназар: «Шоирнинг орқасида уни тушунадиган одам қолиши керак экан. Мен бу қўлёзмаларни эгасига вафолик қилмаган деб ёқиб юборган бўлармидим» деганида юрагим музлаб кетди. У барибир ҳақ эди. Кўзимдан ёш қуюлди. Шоир учун уни тушунадиган таянч зарур. Акамнинг «Орзуси мўл кеца шоирни тушун» сатрлари вужудимга олов пуркайди. У ўзи ҳаёт бўлганида бир варақ қоғозни ҳам менинг зиммамга ташламаган бўларди. Аксинча, менинг тиниб қолишимни сира истамасди. Ҳатто ўлимидан икки ой олдин «Санъат саройи» йўлагида менга: «Ўроз, ҳали сен яхши шеърлар, насрий асарлар ёзасан. Сенга ишонаман, зўр шоир бўласан» деганида аввалига тошдай қотдим. Кўзимдан ёш потради. Юрагим ях тортди, юришга мадор топмай қолдим. Ўшанда ака-ука ярим кечагача гурунг қилдик. Энди билсам, ўша пайт менга у видолашув сўзларини айтган экан.\nАкамнинг вафотидан кейин «Вақт хиёбонида», «Видо», «Мени кечир, муҳаббат», «Сен қайтмасанг» сингари китобларини нашр эттирдим. Одил Ҳотамовнинг «Юксакдаги дарахт» хотира-қиссасини чоп эттиришга эришдик. Xотира-қисса самимий битилган. Китобни ўқиб, акам ҳамон биз билан бирга нафас олаётгандек туюлди. Бу китобларнинг чоп этилишига укам ҳомийлик қилди. Аммо китоблар жуда кам нусхада чоп этилди. Акамнинг қўлёзмаларини ўрганиш жараёнида янги-янги шеърлари топиляпти. Армоним: мана шу битиклар кенг миқёсда ўқувчилар қўлига етиб бормаяпти.\nИнсон ўзининг ўзи тарбиячисидир. Тўғри, устозлар ижодий туртки беришади. Шеърларимни акамдан яшириб, Одил Ҳотамов билан танишиб қолиб, у кишига кўрсатмоққа журъат топганман. У киши машқларимни ишлаш жараёнида улуғ ижодкорлар асарлари ҳақида тушунчалар бериб борган. Ҳақиқий шеър қандай ёзилишини дам-бадам эслатиб турган. Аҳмад Аъзамга бир туркум шеърларимни кўрсатмоққа жазм қилдим. У киши сийлашни ёмон кўрарди. Роса «патим»ни тўкиб, ўнга яқинини «Ёшлик» алманахига олиб қолди. Туркум шеърларим шу боис матбуот юзини кўрди.\nШу кунгача йигирмага яқин тўпламларим чоп этилди. Ададига келсак, 45000 нусхани ташкил этади. Айримларини шошиб тайёрлаганимдан изза чекаман. Мен ўзимни катта шоир бўлдим дейишга ҳаққим йўқ. Шоир сафар одами. Ўз дунёсининг сайёҳатчисидир. Ижодкор ёзганидан қаноатланган кун тугайди. У сафар йўлланмасидан маҳрум бўлади. Ўзимга қаттиқ талаб қўяман. Тўғриси, кейинги пайтларда мадҳ этувчи шеърлар болалаб кетди. Xудди саратон хасталигини эслатади. Юракни ғижимлайди. Ҳаводан ҳаво ютолмай қийналасан. Маддоҳлик балои офат. Баъзида мадҳ этувчи шеърларни қасидага йўямиз. Қасиданинг ўз шакл-шамойили борлигини унутмайлик. Ҳазрат Навоийнинг «Тафаккур туҳфаси» қасидаси қасида қандай ёзилишини белгилаб берган. Абдулла Ориповнинг «Ўзбекистон» қасидасини олайлик: «Темур тиғи етмаган жойни Қалам билан олди Алишер» сатрлари қалбни юксакка кўтаради. Қасида бошдан оёқ нурли сатрлар билан тўйинган. Ватаннинг обод ва озодлигини мақолабоп сўзлар билан эмас, янгича ташбеҳлар билан безатиш лозим. Шўро даврида «Менинг бобомлар – Ленин бобомлар» каби сатрлар билан шеърлар битиб, китобини нашриётдан чоп этилишини талаб қилган қанчадан-қанча шоирларни кўрдик. Ҳатто адабиётга оталик даъво қилганлар ҳам бўлди. Қани, энди уларнинг асарлари? Бор-йўғи макулатурага айланишди.\nАдабиёциз тириклик сувсиз қақраб ётган дарё ўзанини эслатади. Адабиёт – руҳ фарроши. Инсон руҳи покланмас экан, вужуди оғирлашади. Борлиғи юраги тубига қулайди. Адабиёт инсониятни маънавий юксакликка етаклайди. Адабиёти юксалмаган миллат эрта қарийди, қуриган оғочга айланади. Бугунги кунда мактаб адабиёт дарсликларида жаҳон адабиётига жуда кам ўрин берилган. Менимча, 6-синфдан бошлаб жаҳон адабиёти дарслигини яратиш керак. Катта дарёдан сув ичган ёхуд уммон қудратини ҳис этган қалбда ҳаётга теранроқ қараш хусусияти шаклланади. Чехов ёки Фолкнер ҳикоячилигини билмасдан туриб насрда ютуққа эришиб бўладими?!\nЯқинда бир гуруҳ талабалар таҳририятимизда амалиёт ўташди. Улар ижодий мулоқотларимиздан бирида жуда аччиқ бир мулоҳазани ўртага ташлашди. Улар айтишдики, «Ҳозирда яхши-ёмон адибларни ажратиб бўлмай қолди. Бойвачча тоғаси ёки амакисининг пулига китоб чиқараётганлар кўпайиб кетди. Айрим ёзувчилар бир ҳафтада роман ёзиб ташлашяпти. Ҳашар йўли билан асар ёзувчилар ҳам кўпайиб кетишган. Бу ҳолатда адабиётимизнинг эртанги куни қандай бўлади?» Бугунги ҳар бир фидойи ижодкор ана шу саволнинг жавоби устида бош қотирмоғи керак.\nМен миллий насримизни ерга урмоқчи эмасман. Аммо тан олишимиз керак, насримизнинг орқа оёғи ўз кўлагасига ботиб қолган. Китоб дўкони жавонлари детектив китоблар билан тирбанд. Дидсиз китобхонга эса барибир. Дўкондорнинг адабиёт ҳақида тушунчаси йўқ. Аслида фаросатли дўкондор энг яхши китоблар тарғиботчиси ҳамдир. Ноширларга пул керак. Чўнтаги бақувват ёзғувчидан сира ажралмайди. Ахир асарнинг бадиий қиймати бўлмаса, у айниган таомдай гап. У руҳиятни оғулайди. Енгил-елпи ёзилаётган асарлар ва сохта маддоҳликдан қутулмай туриб, юксак адабиётга йўл топиб бўлмайди. Китобхон Фолкнерни тушунмаса айб кимда? Албатта, адабиёттанувчиларнинг томошабинлиги, лоқайдлигининг ҳосиласидир. Адабий танқид тугаган жойда суваракча фикрлаш юзага келади.\nАдабиёцҳуносларимиз ўтган асрнинг 80-йилларида адабиётда кўтарилиш юз берганини эътироф қилишади. Аммо бу кўтарилиш адабиётга нима берди? Ёзувчи Назар Эшонқул бу авлодни от минган авлод деб атади. Лекин «Кеча ва кундуз»га бўйлашадиган асарлар пайдо бўлмади-ку! Оннетти, Борхес, Фолкнер, Кортасар, Кафка, Камю, Акутагава яратиқлари каби янги яратиқлар инкишоф этилмади-ку! Менимча, ижодкор ижод бобида тошнинг сувини сиқиб ичадиган бўлиши керак. Бу олий мақом ҳаммага ҳам насиб этавермас экан.\nАдабиётимизда кишини қувонтирадиган жиҳат таржимачилик соҳасида пайдо бўлмоқда. Ҳозирда жаҳоннинг етакчи адиблари асарлари она тилимизга ўгириляпти. Буни олқишлаш керак. Қодир Мирмуҳаммедов (марҳум), Низом Комилов, Иброҳим Ғафуров, Аҳмад Отабой, Амир Файзулла ва бошқа таржимонлар меҳнати эъзозга лойиқ. Афсуски, бизнинг ижодкорларимиз асарлари жаҳон сари кенгроқ ва очиқроқ бўйлай олмаяптилар. Тўғри, миллий руҳдаги асарларни таржима қилиш жуда оғир кечади. Ҳерманн Ҳесси «Пушкиннинг асарларини таржима қилиб бўлмайди» деган. Шу ўринда Абдулла Орипов асарларини ўзга тилга ўгириш осон эмас. Шоир шеъриятидаги илоҳий оҳанг шовқинга айланиб кетиши мумкин. Бизнинг урф-одатимиз, осори-атиқаларимизни билмаган ва танимаган таржимон янглишиши турган гап. Ҳассос шоирнинг шеърларини таржима қилиш азонни таржима қилиш билан баробар. Жаҳон адабиётининг илғор анъаналари, умуминсоний қарашлар билан шакллантирилган янги оқимлар тажрибалари бу ўринда жуда асқотади. Миллийлик қобиғига ҳаддан ортиқ беркиниш ҳам яхшилик аломати эмас.\nБугун ҳукуматимиз томонидан адабиётимизга катта эътибор қаратилмоқда. Ижодкор аҳлини ҳар томонлама қўллаб-қувватлаш учун «Ижод» фондининг ташкил этилиши ҳам бунинг ёрқин далилидир. Шу озгина фурсат ичида «Ижод» фонди ҳомийлигида бир неча ёш ижодкорларнинг илк китоблари катта нусхаларда чоп этилди. Бу яхши-ку.\nАммо шуниси аниқки, чин ижодкор учун булар баҳона бўлолмайди. Фақат ёшларнинг адабий диди пастга шўнғимаслигини ўйлаб айтаяпман, холос. Бизда адабий андишасизлик унчалик модага кирмаган. Бироқ лоқайдлик душманликдир. Айтадилар-ку, «қарс икки қўлдан». Барибир, ижодий баҳслари бўлмаган адабиёт тўниб қолади. Бу барчамизни ҳушёр этмоғи керак.\n"http://www.kutubxona.com/wiki/index.php?title=Oʻroz_Haydar._Ruhiyat_farroshi_/_Kiril&oldid=14402" dan olindi


Fergana.uz - ФАРҒОНА ВИЛОЯТИ ҲОКИМИ ГЕРМАНИЯЛИК ИНВЕСТОРЛАРНИ ҚАБУЛ ҚИЛДИ amCharts examples\nҲозир сайтда 143 нафар фойдаланувчи Ишонч телефони статистикаси\nФАРҒОНА ВИЛОЯТИ ҲОКИМИ ГЕРМАНИЯЛИК ИНВЕСТОРЛАРНИ ҚАБУЛ ҚИЛДИ\n2019-04-01 18:37:54 63\nФарғона вилояти ҳокими Шуҳрат Ғаниев Германиядаги DMK Baby компаниясининг директори жаноб Olivier J. Vavasseur ҳамда менежери Dr.Vladimir Kocoни қабул қилди.\nЭслатиб ўтамиз, давлатимиз раҳбари, Ўзбекистон Республикаси Президенти Шавкат Миромонович Мирзиёевнинг Германияга ташрифидан сўнг кўплаб хорижлик ишлаб чиқарувчилар Ўзбекистонга қизиқиш билдирган эди. Ушбу ташриф ана шу музокараларнинг натижаси ўлароқ қабул қилинади.\nКомпания Европада энг катта сут маҳсулотларини қайта ишловчи корхона бўлиб, Германиянинг Бремен шаҳрида жойлашган. Унинг маҳсулотлари жуда кўп давлатларга Humana брэнди остида тарқалади.\nЖаноб Olivier Ўзбекистонга болалар озуқасини тайёрлайдиган завод қуриш истагини билдирди. Маҳсулотга яқин жой сифатида Фарғона водийсини танлаганини ҳам айтиб ўтар экан, вилоятимизда етиштириладиган маҳсулотларнинг органик жиҳатдан табиий етиштирилишини алоҳида таъкидлади. Шунингдек, вилоят қанча ҳажмда маҳсулот етказиб бера олишига қизиқди.\nВилоят ҳокими Шуҳрат Ғаниев маҳсулот ҳажмида умуман муаммо бўлмаслигини, чунки ўзимизда етиштирилганидан ташқари, қўшни давлатлар – Қирғизистон ва Тожикистоннинг ёндош вилоятларидан ҳам биз мева сотиб олишни бошлаганимизни билдирди. Шунингдек, Фарғона вилояти водийнинг маркази ҳисобланишини айтди ва мева маҳсулотлари Фарғона вилоятида тамоман соф табиий етиштирилишини, шунинг учун жаҳон бозорида Фарғона брэнди юқори туришини билдирди. Агар бу лойиҳа амалга ошса, Фарғона вилоятининг Германия билан иккинчи қўшма корхонаси бўлади.\nВилоят ҳокими хорижлик инвесторлар учун барча амалий ёрдам кўрсатилишини айтди.\n-Бу Германиядан ташқаридаги биринчи заводимиз бўлади, - дейди жаноб Olivier. – Вилоятингиз билан 4 йўналишда иш олиб бормоқчимиз. Яъни, болалар озуқалари учун олма, шафтоли, олхўри, нок меваларини қайта ишлаб тайёр маҳсулот ишлаб чиқармоқчимиз. Корхонанинг имконият, истиқболларини баҳолайдиган бўлсак, бу завод Ўзбекистон учун ҳам, Германия учун ҳам катта воқеа бўлади. Шунинг учун шароит билан яхши танишиш мақсадида келдик. Бир нарса қувонарлики, маҳаллий аҳоли аллақачон меваларни қайта ишлашни билади ва ишчи гуруҳ командаси бу ерда тайёр.маҳаллий тадбиркорларнинг фаолияти ривожига ҳам ҳиссамизни қўшамиз. Бизнеснинг ўзи тараққиётга йўл очади. Компаниямиз 100 дан ортиқ давлатга маҳсулотларини тақдим этади ва 70 йиллик тажрибага эга.\nГерманиялик меҳмонлар ва вилоят ҳокими ўзаро эсдалик совғалари алмашдилар.


Бешинчи мақсад – Мол-мулкни сақлаш (3/3 қисм) / Ислом молияси\nHome Бошланғич билимларФиқҳ\tБешинчи мақсад – Мол-мулкни сақлаш (3/3 қисм)\n12.12.2019 473 views\nМулкнинг хусусий ёки давлатники бўлиши мумкинлиги ҳақида\nШариат инсонларга мулкка эгалик қилиш ва даромад топиш ҳуқуқини беради ва шу орқали бойлик яратилади; бойлик орттиришнинг асосий икки усули мавжуд:\nа) Мулкка эгалик қилиш. Эгаликдаги мол-мулк бойлик орттиришнинг асосидир. Инсон ўз моддий эҳтиёжларини қондириши учун яроқли бўлган ҳар қандай нарса мулк бўлиши мумкин. Шунинг учун, шариат ўзининг мулки бўлмаган ва ўз қўлида (ихтиёрида) бўлмаган молни сотиш тақиқлайди.\nб) Даромад топиш. Бу жисмоний меҳнат ёки бошқалар билан ўзаро розилик орқали ўз моддий эҳтиёжларини қондириш учун қилинган саъй ҳаракатдир. Даромад топишнинг уч асосий манбаи (негизи) мавжуд бўлиб, улар ер, меҳнат ва молиявий сармоядир. Ер, сайёрамиздаги инсон меҳнатини қўллаш мумкин бўлган барча нарсани ўз ичига олади ва у бойлик манбаи ҳисобланади. Шунга кўра, меҳнат ер юзидаги неъматлардан фойдаланиш воситаси бўлиб, ёллаш, савдолашиш ва ҳоказо каби қўшимча усуллар орқали бойлик яратишга ҳизмат қилади. Молиявий сармоя эса меҳнат имкониятларини кенгайтириш орқали янада кўпроқ даромад олиш ва фаровонликни янада оширишга хизмат қилади. Тадбиркорлик фаолияти билан боғлиқ таваккалчилик эса ҳалол даромад топиш жараёни билан бевосита боғлиқдир.\nБойлик муомаласи (айланиши) ва бизнес-жараёнларда адолатни таъминлаш\nАдолатни таъминлаш масаласи инсон ҳаётининг барча жабҳаларида жуда муҳим ўрин эгаллайди. Биз буни (ислом нуқтаи назаридан қараганда) иқтисод ва молияда бойликнинг айланиши мисолида кўришимиз мумкин. Бу, бизнес муҳит ва ижтимоий фаолиятга таъсири туфайли ҳам янада каттароқ аҳамият касб этади. Шу сабабли, бизнес жараёнлардаги адолатни таъминлаш мақсадида шариат шартнома ва битимлар тузиш, тадбиркорлик маысадиди ҳамкорлик қилишда ҳамжиҳатлик ва ўзаро розиликнинг мавжуд бўлиши каби бир қатор шартлар қўяди. Бундан ташқари, тадбиркорликда адолатсизликка йўл очиши мумкин бўлган порахўрлик, фирибгарлик ва алдов, қимор, мавҳумлик, рибо ва бошқа шу каби қинғирликларни таъқиқлайди.\nБулар, мол-мулкка нисбатан шариатнинг асосий талаблари ҳисобланади. Шуни таъкидлаш керакки, ушбу мақсадлар бир-бири билан чамбарчас боғлиқ бўлиб иқтисодий ва молиявий алоқаларда адолатни таъминлашга ва жамият фаровонлигини оширишга ҳизмат қилади.


01:32 23 Феврал 2020\n18:56 10.02.2020 (Янгиланган 18:58 10.02.2020) Ҳавола олиш\nМиллий гвардия ходими аёлни кучли оқим домидан олиб чиқиб, қирғоқдаги шеригига топширган. Аммо қиш фаслидаги сув ҳароратидан томирлари тортишиб қолиши натижасида дарёнинг кучли оқими унинг ўзини олиб кетган.\nТОШКЕНТ, 10 фев — Sputnik. Наманганда ўз жонига қасд қилмоқчи бўлган аёлни қутқарган Миллий гвардия ходими қидирилмоқда\nМиллий гвардия хабарига кўра, ҳодиса бугун, 10 феврал куни содир бўлган. Наманганнинг Уйчи тумани ҳудудидан оқиб ўтувчи Норин дарёси кўпригида хизмат фаолиятини олиб бораётган Миллий гвардия қўриқлаш хизмати ходими А.Абдулвоҳидов дарёда чўкаётган аёлни кўриб қолган ва зудлик билан ёрдамга шошган.\nАёл айни дамда руҳий касалликлар диспансерида рўйхатда турувчи, 1994 йилда Наманган туманида туғилган Н.О. бўлган. Аниқланишича, у суицидга қўлга урган ва ўзини дарёга ташлаган.\nҲодиса содир бўлган жойда хизматда бўлган ходим аёлни кучли оқим домидан олиб чиқиб, қирғоқдаги шеригига топширган. Аммо қиш фаслидаги сув ҳароратидан томирлари тортишиб қолиши натижасида, дарёнинг кучли оқими уни олиб кетган.\nАйни пайтда халоскор ходимни қидирув - қутқарув ишлари олиб борилмоқда.


Хоразмда 56 ёшли шахс ўз «шишадоши»...\n21.02.2020 17:26 0 1981\n2020 йил 15 февраль куни соат тахминан 19:00да 54 ёшли Р.К. Янгиариқ тумани «Р.Отажанов» маҳалласида жойлашган яшаш уйида таниши 56 ёшли С.Ж. билан спиртли ичимлик истеъмол қилиб, ўзаро жанжаллашиб қолади. Шундан сўнг Р.К. қўллари ва оёқлари билан С.Ж.ни уриб-тепиб дўппослайди. Охир-оқибат С.Ж. ҳодиса жойида вафот этган.\nМазкур ҳолат юзасидан Янгиариқ тумани ИИБ ҳузуридаги Тергов гуруҳи томонидан Ўзбекистон Республикаси Жиноят кодексининг 104-моддаси 3-қисми «д» банди (одам ўлимига сабачи бўлган, қасдан баданга оғир шикаст етказиш) билан жиноят иши қўзғатилиб, Р.К. айбланувчи тариқасида жалб қилиниб, «қамоққа олиш» эҳтиёт чораси қўлланилган. Ҳозирда тергов ҳаракатлари давом этмоқда.\nичкилик иллати ичкиликбозлик


ЎзА - Қандай ҳолларда транспорт воситаси жарима майдончасига олиб кетилади?\n18.07.2018 13:02 Чоп этиш версияси\nМаъмурий жавобгарлик тўғрисидаги кодексга асосан бир қанча ҳолатларда транспорт воситаси ички ишлар органи ходими томонидан жарима майдончасига қўйилади.\nАдлия вазирлигининг “Ҳуқуқий ахборот” канали қандай ҳолларда транспорт воситаси жарима майдончасига олиб кетилиши мумкинлигини яна бир карра эслатмоқда.\n• тормоз, руль бошқарув тизимида носозлик бўлганда ёки рухсатномасиз қайта жиҳозланганда;\n• давлат рақами белгисини ечиб олиб транспорт воситаси бошқарилганда;\n• давлат рақам белгиси ясама ёки ўзгартирилганда, шунингдек транспорт воситасига бошқа давлат рақами белгиси қўйиб бошқарилганда;\n• тегишли рухсатномасиз оғир вазнли, йирик габаритли, хавфли юкларни ташиш шунингдек рухсатномада кўрсатилган ҳаракат йўналишидан четга чиқиши;\n• транспорт воситаси ойнасини қорайтириб бошқариш, шунингдек, ҳайдовчининг ўрнидан теварак-атрофни кўришни чеклайдиган воситалардан фойдаланганда;\n• транспорт воситаларига рухсатномасиз товуш чиқарувчи ва ёритувчи махсус қурилмалар, шунингдек давлат рақам белгиларини кўришни чеклайдиган ашёлар ўрнатиш ва қоплама суртиши;\n• тўхташ ёки тўхтаб туриш қоидаларини бузиш, йўл ҳаракати иштирокчиларининг ҳаракатланишига халақит берса;\n• ҳайдовчилик гувоҳномаси, транспорт воситасини рўйхатдан ўтказганлик, унга эгалик қилиш, эгаси йўқлигида ундан фойдаланиш ҳуқуқини тасдиқловчи ҳужжатлар ишончнома ва ижарага бериш шартномалари, суғурта полиси мавжуд бўлмаса ёки рўйхатдан ўтказилмаган бўлса.\n• транспорт воситасини алкоголли ичимлик, гиёҳванд модда исътемол қилиб маст ҳолатда бошқарса;\n• транспорт воситаларини бошқариш ҳуқуқи бўлмаган шахс томонидан содир этилган бўлса;\n• йўл-транспорт ҳодисаси содир бўлганда, қоидаларни бузган ҳолда ҳодиса юз берган жойдан кетиб қолиши;\n• йўловчи ташиш фаолияти билан лицензиясиз шуғулланганда.\n• ички ишлар ходимининг қонуний талабларини бажармаганда.\nТранспорт воситаларини олиб келиш ва сақлаш бўйича хизматлар кўрсатувчи юридик шахс:\n• табиий офатлар (зилзила, довул, сув тошқини ва ҳоказолар) вақтида транспорт воситалари шикастланганлиги;\n• транспорт воситалари уларни сақлаш бўйича хизматлар кўрсатиладиган ҳудуддан чиққандан кейин берилган транспорт воситаларини сақлашга тегишли даъволар учун жавоб бермайди.


Ёқимсиз инсонлар муваффақиятининг сири нимада? » Скачать музыку бесплатно новинки музыки 2016-2017\nОлимлар одамларни ўзидан “итарувчи” кишиларнинг карьера борасидаги муваффақияти сирини аниқладилар. Аслида бунинг сабаби кулгули даражада оддий экан. Тарихий жиҳатдан олиб қаралса, ёқимсиз одамларнинг карьера борасида бошқаларга қараганда кўпроқ ютуқларга эришганининг гувоҳи бўламиз. Хаёлимизга келадиган биринчи одам бу - Стив Жобс, унинг раҳбарлигида Apple банкротликдан сақлаб қолиниб, дунёдаги энг муваффақиятли компания мавқеига эга бўлган. Бу эса Жобснинг сабрсизлиги ва касбдошлари билан бўлган мулоқотда уларга бўлган ҳурмат хиссига эга эмаслиги, уларнинг фаолияти тўғрисида камситувчи фикрлар айтиши, қарғишларга кўмиб ташлашига қарамай содир бўлди. Бундан келиб чиққан ҳолда, сиз демак ўзидан ўзгаларни “итарувчилар” ақллироқ ва кўпроқ ижодкорлик қобилиятига эга эканлар-да деган фикр пайдо бўлгандир, аммо янги тадқиқот натижалари буни тасдиқламаяпти. Аниқланишича, ёқимсиз одамлар ғоялари ўзгаларга тушунарсиз бўлиши, ёки умумқабул қилинган қарашларга умуман мос келмаслигига қарамай, уларни илгари сура олишар экан. Британия психология жамиятининг расмий блогида тасвирланган тадқиқотда олимлар Сэмюэл Хантер (Samuel Hunter) ва Лили Кушенберри (Lily Cushenberry) ўз эътиборларини ёқимли деб аташ мушкул бўлган одамларни ўрганишга қаратишган. Бу гуруҳга ўз манфаатини кўзлайдиган ва атрофдагиларга нисбатан душманлик муносабатида бўлганлар ҳам киритилган. Дастлаб 200 нафар юқори курс талабалари шахс турини аниқлашга қаратилган тестлардан ўтишди. Улардан академик баҳолаш тести натижалари ва ўртача баллар тўғрисидаги маълумотларни тақдим этиш ҳам сўралди. Шу тариқа, олимлар талабаларнинг ўқишдаги ютуқлари ва ўрганиш қобилиятларини ўлчаш имконига ҳам эга бўлишди. Кейин ҳар бир талабага индивидуал вазифа берилди: ҳар 10 дақиқада берилган маркетинг муаммоси бўйича қарор таклиф қилишлари керак эди. Кейинги босқичда эса тадқиқотчилар талабаларни учтадан гуруҳларга ажратишди ва 20 дақиқада ўзаро келишган ҳолда маркетинг режасини ишлаб чиқиш сўралди. Олдиндан башорат қилинганидек, индивидуал вазифани бажариш жараёнида “ёқимсизлик” билан боғлиқ ҳеч қандай муаммо юзага келмади. Бироқ гуруҳлар ташкил қилинганида қуйидаги ҳолат кузатилди: оғир характерли талабаларнинг ғояларидан якуний маҳсулотда кўпроқ фойдаланилди. Тадқиқотнинг иккинчи босқичида олимлар ёқимсиз одамлар муайян ҳаётий вазиятларда ноқулайлик хис қилишини аниқлашди. Бу сафар деярли уч юзга яқин талабалар синовдан ўтказилди, уларга университет учун совға таёрлаш вазифаси топширилган эди. Қизлар ва йигитлар биттадан компьютерга ўтказилди, улар онлайн-чатдаги яна икки одам билан ҳамкорлик олиб боришлари керак эди.Тадқиқот қатнашчилари уларнинг чатдаги суҳбатдошлари ҳам тадқиқотчилар учун ишлашидан бехабар бўлишган: уларга синалаётганларнинг ғоялари учун маъқул деб топилган ёки аксинча бўлган баҳо бериш топширилган. Университет учун совға масаласи ҳал қилиб бўлингач, янги вазифа берилди: келажак ётоқхоналарининг кўриниши учун бир неча таклифлар бериш. Бу сафар ҳам олимлар учун ишлайдиган махсус одамлар чатдаги суҳбатдошлар этиб тайинланди. Бироқ бу гал улар ўз ғояларини талабалар билан ҳам ўртоқлашишлари керак эди. Биринчи тадқиқот натижалари ўз тасдиғини топди. Талабалар мустақил равишда ғоялар ўйлаб топаётганларида ёқимсиз характер намоён бўлмади. Бироқ суҳбатдошлар ўз ғоялари билан ўртоқлашаётганларида ва ўзларини танқидчи ролида намоён этаётган вақтларида ёқимсиз характерга эга бўлган талабалар устунлик қила бошлашди. Тадқиқотлар шуни кўрсатдики, одамларни ўзидан узоқлаштирувчилар танқиддан чўчимайдилар, бу ҳолат аксинча уларни ҳақ эканига ишонтиради. Механизм аксинча ишлайди: барча жиҳатдан ижобий бўлганлар яхши фикрларнигина қабул қилишади. Олимлар ўтказилган тадқиқотларда бир неча чекловлар мавжудлигини айтишмоқда. Биринчидан, тадқиқотнинг иштирокчилари университетларда таҳсил оладиган ёшлардангина иборат, шунинг учун унинг натижаларини аҳолининг барча қатламлари учун қўллаб бўлмайди. Иккинчидан эса ёмон характерга эга бўлиш узоқ муддатли истиқболда фойдали ёки аксинча эканлиги аниқ эмас. Демак, ёқимсиз одамларнинг ёқимлироқ ёки ижодкорроқ эканлиги катта аҳамиятга эга эмас, бу ерда бошқа жиҳат муҳимроқ: улар салбий муносабатлар билдирилганида ҳам ўз ғояларидан воз кечишмайди. Бу жиҳатда улардан ўрнак олса арзийди. Муваффақиятга эришиш учун жаҳлдор даҳо бўлиш шарт эмас, муҳими сизга айтилган салбий фикрдан сўнг, ўзингизга янада ишониш ва қатъиятлироқ бўлишингиз зарур. Ҳақиқат шундан иборатки, қаттиққўл инсонлар рақобат муҳитида яхши мослаша олишади, “юмшоқ” лар эса ўзларининг табассум ва инсонларга ён босишлари билан ортда қолиб кетишади. Биз сизни зулмкор бўлишга ундамаяпмиз, бор-йўғи қатъиятлироқ бўлишга чорламоқдамиз. Manba: xabardor.uz


"Бу унинг шахсий фикри" - Мурод Назаровнинг Tashkent City ҳақида айтган сўзлари ҳақида - Anhor\nAnhor Все посты “Бу унинг шахсий фикри” – Мурод Назаровнинг Tashkent City ҳақида айтган сўзлари ҳақида\n“Бу унинг шахсий фикри” – Мурод Назаровнинг Tashkent City ҳақида айтган сўзлари ҳақида\nТадбиркор Мурод Назаровнинг сўзларига кўра, Tashkent City-даги бирор бир бино ҳам рухсатномага эга эмас. Адлия вазирлиги ва Tashkent City дирекцияси бу маълумотни рад этмоқда. Бу ҳақда Kun.uz ёзади.\nRost24.uz мухбирлари Nest one комплексида нега ҳанузгача ҳужжат йўқлигини сўрашган.\n“Tashkent City-даги қайси бинода ҳужжатлар борлигини айтсангиз, мен саволга жавоб бераман. Бу махсус майдон. Бу ерда сиз ҳужжатлар бўйича параллел лойиҳалашни ва параллел ишларни бажаришингиз мумкин. Ҳатто Hilton меҳмонхонасининг ҳужжатлари ҳам ҳали тайёрланмаган”, – деди у.\nТадбиркор объектларнинг ҳужжатлари тайёрланмоқда ва улар яқин келажакда олинади деб сўзига якун ясаган.\nАдлия вазирлиги раҳбари Tashkent City-даги ер участкалари қонун доирасида ажратилганлигини, барчаси қонуний равишда амалга оширилганлигини таъкидлади.\n“Агар бирон бир тадбиркор ўз субъектив фикрини билдирган бўлса, демак бу унинг шахсий фикри. Махсус зоналар ҳудудларида ишлаш "Эркин иқтисодий зоналар тўғрисида" ги қонун билан тартибга солинади. Масалан, саноат зоналари”, – деди Адлия вазири Русланбек Давлетов.\n“Қурилиш соҳасида кўплаб ҳужжатлар мавжуд. Қурилиш бошланишидан олдин тайёрланадиган ҳужжатлар бор, қурилиш жараёнида параллел равишда тайёрланадиган ҳужжатлар мавжуд. Агар объектда илгари тайёрланиши керак бўлган ҳужжат бўлмаса, у ҳолда ҳуқуқий баҳо берилиши мумкин », – дея хулоса қилди у.\nTashkent City дирекцияси Ўзбекистон Президентининг 2018 йил 2 августдаги 3895-сонли "Республика ҳудудида замонавий Business City бизнес марказларини яратиш чора-тадбирлари тўғрисида" ги қарори ва 2018 йил 14-ноябрдаги 5577-сонли "Қурилиш соҳасида давлат томонидан тартибга солишни такомиллаштириш бўйича қўшимча чора-тадбирлар тўғрисида" қарорига биноан, сармоядорларга лойиҳаларни тезлаштирилган режимда (бир вақтнинг ўзида лойиҳалаш, харид қилиш ва қуриш) амалга оширишга рухсат берилади.\nДирекция, шунингдек, Tashkent City ҳудудида олиб борилаётган барча қурилиш ишлари шаҳарсозлик нормаларига мувофиқ Қурилиш вазирлиги ва бошқа масъул ташкилотлар томонидан назорат қилинишини таъкидлайди.\n"Шуни таъкидлаш керакки, Murad Buildings асосчиси Мурод Назаровнинг қурилишга рухсат бериш тўғрисидаги фикри ҳақиқатга тўғри келмайди ва асоссиздир", деб хулоса қилади дирекция.


Ўзбекистонлик ҳарбийлар Россия зенит қисмидан устун келди\nРоссиялик ҳарбийлар "АрМИ-2017" халқаро армия ўйинларида 13 та босқичдан сўнг етакчилик қилмоқда, деб хабар беради тадбир Бош ҳаками генерал-майор Дмитрий Горбатенко.\n"Ўтган саккиз кун мобайнида ташкил этилган танловлар натижасига кўра, Россия жамоаси 13 та ғолиблик билан биринчи ўринда, ундан кейинги ўринда 7 та ғалабани қўлга киритган Хитой ва учинчи ўринда қозоғистонлик ҳарбийлар пешқадамлик қилмоқда", - дейди у.\nГорбатенконинг айтишича, якшанба куни "Хавфсиз маршрут" танлови ўз якунига етади. "Биз Армия ўйинларида энг мураккаб танловлар беллашувидан ўтиб, тадбир якунига яқинлашиб қолдик", - деб таъкидлайди Бош ҳакам.\nСўнгги ўтказилган баҳсларда Ўзбекистон жамоаси россиялик зенитчилардан устунроқ келди. Шундай қилиб, Хитой ҳудудида ўтказилган "Десант кучлари" ва "Мусаффо осмон" танловларида биринчи ўрин Хитойга насиб этди.\n4 август куни эълон қилинган тадбир умумий рейтингида ўзбекистонлик ҳарбийлар иккита ғолиблик ўрни билан еттинчи поғонада келаётган эди.\nХалқаро армия ўйинлари зенит қисм\nЎзбекистон ҳарбийлари Халқаро армия ўйинларида иштирок этиш учун Хитойга етиб борди\nЎзбекистон Халқаро армия ўйинларида илк бор иштирок этади


Маҳалламнинг файзи бўлакча – Сурхон тонги\nБош саҳифа / Жамият / Маҳалламнинг файзи бўлакча\nАпрел 20, 2018\tЖамият Изоҳ қолдириш 759 Кўрилди\nБиз оиламиз билан “Гўзаллик” маҳалласида яшаймиз. Бу ерда маҳалла раиси Исмат Раимов. Маҳалламиз одамлари аҳил, меҳнатсевар.\nУларнинг кўнглида доим эзгулик, бунёдкорлик, дўст-биродарлик туйғуси жўш уриб турганини ҳис қиламан. Маҳалладошларим тўйда дейсизми, бошқа тадбирларда дейсизми, ёшу қари ҳамжиҳатликда ҳаракат қилади. Маҳалламиз кундан кунга обод масканга айланмоқда. Ҳудудда битта нонвойхона, гўзаллик салони, иккита ҳаммом, бир нечта озиқ-овқат дўкони, кўплаб иссиқхоналар ташкил этилган. Тўртта сув чиқарадиган қудуқ ҳамда иккита мактаб бор. Бундан ташқари, бу ердаги намунали турар жойларда одамларимиз мамнун ҳолда истиқомат қилмоқда.\nТадбиркор Шерзод Янгибоевнинг саъй-ҳаракати билан тикувчилик цехи ҳам ташкил этилган. Унда маҳалламиздаги беш нафар хотин-қизлар ишлайди. Бу ерда боғча йўқ. Аммо кичкина болалар боғчага боришни жудаям хоҳлашади. Бу йил қуриладиган хусусий мактабгача таълим муассасаси зора уларнинг орзусини ушалтирса.\nАйрим қўшниларимиз уйларида парранда боқишаяпти. Кўпчиликнинг томорқасида картошка, пиёз, сабзи, буғдой экилган. Агар қишлоғимизда кимдир иморат солмоқчи бўлса, қўшнилар дарров ёрдамга келади.\nМаҳаллада уюшмаган ёшларнинг бўш вақтларини мазмунли ўтказиш мақсадида тез-тез спорт мусобақалари ташкил этилади. Маҳалланинг учта кўчасига асфальт ётқизилган. Отамдан бу ерда яқинда яна битта ичимлик суви чиқариш учун қудуқ қазилишини эшитиб, роса хурсанд бўлдим.\nОбод маҳаллада одамлар ҳам бахтли яшайди. Буни ён-атрофимдаги одамларнинг кўзларидаги қувончдан сезаман.\nШўрчи тумани 5-умумтаълим мактаби ўқувчиси\nОлдинги Шифохонада кутубхона\nКейинги Виртуал оламнинг таъсири\nКелажак бугунимизда мужассам


Маккада шайтонга тош отиш амали пайтида юзага келган тиқилинчда ҳалок бўлганлар сони 310 нафарга етди\n15:19 / 24.09.2015\nСаудия Арабистонининг Макка шаҳри яқинидаги Мино водийсида юзага келган тиқилинчда ҳалок бўлганлар сони 310 нафардан ошди, жароҳатланганлар эса 450 нафарга етди. Бу ҳақда Саудия Арабистони ИИВ хабар қилди.\n“Ҳаж ибодатини адо этувчилар учун тикланган чодирлар шаҳарчаси секторларга бўлинган. Тиқилинч — Форс кўрфази мамлакатлари учун ажратилган ҳудудда рўй берган”, - дея «Интерфакс» Россия муфтийлар кенгаши раиси ўринбосари Рушан Аббясов сўзларидан иқтибос келтирди.\nОммавий ахборот воситаларининг хабар қилишича, ҳодиса шайтонга тош отиш маросими ўтказилаётган вақтда содир бўлган.\nТармоқда Маккадаги тиқилинч оқибатлари қайд қилинган видео чиқди >>\nЭслатиб ўтамиз, Ўзбекистондан ҳаж сафарига чиққан 5200 нафар зиёратчи кеча, 23 сентябрь куни Мино водийсидаги қароргоҳда бомдод намозини ўқиб, Арофат сари йўл олишган.


09.07.2018 21:22 0 7288\nКеча, 8 июль куни соат тахминан 17.30 да Шайхонтоҳур тумани «Малика» савдо мажмуаси ҳудудида сотувчи Н.А. (1988 йилда туғилган) ҳамда харидор А.Ш. (1989 йилда таваллуд топган) ўртасида келишмовчилик юзага келган.\nНатижада муқаддам судланган А.Ш. сотувчининг кўкрак қисмига тан жароҳати етказган ва ўзининг «Нексия» автомашинасида воқеа жойидан қочиб кетган. Жароҳат олган сотувчига Юнусобод туманидаги 7-шаҳар клиник шифохонасида тиббий ёрдам кўрсатилган.\nАйбланувчининг сўзларига кўра, ўзаро жанжал сотувчи ва унинг опаси ўртасида келиб чиққан. Ушбу ҳолат юзасидан тергов ҳаракатлари олиб борилмоқда.


“Беҳудагарчилик” - Favvora | билим чашмасидан отилган фаввора\n2017-06-07 2354 Ko'rilgan Саодатдан маҳрум бўлганлар\nБеҳудагарчилик жуда ёмон иллат, ундан олийжаноб инсонларгина мосуво бўладилар. Қуръонга иймон келтириб, мусулмон бўлган аҳли китоблар ҳам исломий таълимотдан қониб ичгач, беҳуда сўз ва амални тарк этадиган бўлганлар. Билганларки,беҳудагарчилик - умр заволи, охират саодатидан ҳам махрум бўлиш жарига қулатувчи омилдир.\n“Биз (Қуръондан) илгари Китоб (яъни Таврот, Инжил) ато этган зотлар (яъни яҳудий ва насронийлар орасидаги муминлар) унга (яъни Қуръонга) иймон келтирурлар. Қачонки уларга ( Қуръон ) тиловат қилинса улар: “ Бизлар унга иймон келтирдик. Албатта у Парвардигоримиз томонидан бўлган ҳақиқатдир. Шак - шубҳасиз, бизлар (Қуръон нозил бўлишидан) илгари ҳам мусулмонлар (яъни Аллоҳни ягона билиб бўйинсунувчилар) эдик”, дерлар. Яна ўша зотларга (дину - иймон йўлида) сабр – тоқат қилганлари сабабли ажр –мукофотлари қайта – қайта ато этилур. Улар яхшилик (яъни сабр – тоқат) билан ёмонликни (яъни кофирларнинг озорларини) дафъ қилурлар ва Биз уларга ризқ қилиб берган нарсалардан инфоқ – эҳсон қилурлар. Қачонки беҳуда (сўз ё ишни) эшитсалар ундан юз ўгирурлар ва: “Бизнинг амалларимиз ўзимиз учун сизларнинг амалларингиз ҳам ўзларингиз учундир. Омон бўлинглар. Биз нодон кимсалар билан (ҳамсуҳбат) бўлишни истаймиз”, дерлар.\n(Қасас; 52-55 оятлар мазмуни)\nБеҳуда гап ва амаллар ҳозирда ҳам томир отиб, ривожланган ишлар сирасидан бўлиб қолди. Ўтирса ҳам, турса ҳам, ҳамма жойда беҳуда сўз ва амалларга дуч келинадиган бўлиб қолинди. Аммо охирати учун ғам қиладиган, амаллари соф бўлишни орзу этадиган кимса доим беҳудаликдан юз ўгирадиган ва ундан халос бўлиш йўлини излайдиган бўлади.\nҚайс ибн Аби Ғораза розияллоҳу анҳу айтди: “Набий соллоллоҳу алайҳи васаллам биз бозорда турганиганимизда ёнимизга келдилар ва: “Албатта бу бозорда лағв (беҳудагарчилик) ва ёлғон аралашади. Бас уни садақа билан доғини кетказинглар”, дедилар.\nУшбу муборак хадисдан инсон ҳожати тушиб турадиган бозор – лағв ва ёлғон аралашадиган манзил эканлиги, садақалар беришлик билан ўша етган доғларни кетказиш мумкинлигига ишора қилинмоқда. Бозорда инсон тижоратидан кўпроқ фойда топай деб ёлғон - яшиқни қўрқмай ишлатганда, харидор арзонроқ нарса олсам деган ўй билан матони пастга уриш билан овора бўлиб қолганда қабихлик юзага келади. Бу ўринда содир бўладиган бошқа ҳолатларда ҳам лағв эҳтимоли мавжуд эканки, пайғамбар алайҳис - салом ўшандан умматларини огоҳ этган эканлар.\nСаодатдан юз ўгирган кимсалар эса ўзларига зиён бўладиган лағвдан ҳам ёлғондан ҳам ҳеч хавфсирамайдилар. Улар учун бугунги кун “ёғли” ўтса бас. Аммо саодатни орзу этган эркагу - аёл пайғамбар ўгитига эътибор қаратиши, уни уқиб амал қилиши ниҳоятда зарур.\nАбу Ҳурайра розияллоҳу анҳу: “Дарҳақиқат Росулуллоҳ соллоллоҳу алайҳи васаллам айтдилар: “Агар сен жумъа куни имом хутба қилаётганда шеригинг учун: “Жим ўтир!”деб айтсанг, лағв (беҳудагарчилик) қилган бўласан”.\n(Бухорий ва Муслим ривоятлари)\nИбодат учун келган намозхон ҳам лағвга беэътибор бўлмаслиги керакки, ҳатто шеригига насиҳат маъносидаги “жим ўтир!” сўзи ҳам лағв бўлар экан. Шунинг учун бахт сари интилаётган мусулмон беҳуда ва бемаъни иш, сўзлардан сақланиб, доим қилаётган ишини ўйлаб, синчковлик билан савоб умидида,тўғри йўл изн берган мақомда бажариши лозим.\nМолик ибн Анас рохимаҳуллоҳга (хабар) етибдики, Абдуллоҳ ибн Аббос розияллоҳу анҳуга бир киши: “Мен аёлимни юз талоқ қўйдим, менга нима дейсиз”, депти. Шунда ибн Аббос: “Сендан учтаси талоққа кетипти ва тўқсон еттитасида (эса) Аллоҳнинг оятларини ҳазил-мазаҳ қилипсан”, деган эканлар.\nОғзига эрк берганлар ана шундай охирини ўйламай, оғзига келганини сўзлаб юбораверади. Кейин афсус - надоматга кўмилиб, нима қилсам,нима дейсиз, деб сарсон бўлиб юради. Саодат йўли эса доим тадаббур ва тафаккур билан иш кўришга ундайди.\nИмом Бухорий: “Ҳар бир Аллоҳ Таъолонинг тоатидан машғул қиладиган кўнгилхуши - ботилдир”, деганлар.